type: legislation

jurisdiction: EU

text:
 IL-KUMMISSJONI EWROPEA
 Brussell, 26.10.2017
 COM(2017) 621 final
 2017/0272(NLE)
 Proposta għal
 DEĊIŻJONI TAL-KUNSILL
 dwar il-konklużjoni tal-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud f’isem l-Unjoni Ewropea
 MEMORANDUM TA’ SPJEGAZZJONI
 1.IL-KUNTEST TAL-PROPOSTA
 •Ir-raġunijiet għall-proposta u l-għanijiet tagħha
 Ir-Regolament tal-Kunsill (UE) Nru 904/2010
 1
 u d-Direttiva tal-Kunsill 2010/24/UE
 2
 jipprevedu l-qafas legali biex l-Istati Membri jikkooperaw sabiex tkun evitata l-frodi u sabiex jiġġilduha u sabiex jirkupraw it-talbiet fil-qasam tal-VAT.
 Madankollu, mill-esperjenza tal-Istati Membri, dawk li jwettqu l-frodi ta’ spiss jisfruttaw in-nuqqasijiet fil-kontroll tat-tranżazzjonijiet li fihom ikunu involuti kumpaniji li jinsabu f’pajjiżi terzi.
 Għalhekk, il-kooperazzjoni ma’ pajjiżi terzi hija essenzjali fil-ġlieda kontra l-frodi fil-qasam tal-VAT. B’mod partikulari, in-Norveġja hija membru taż-Zona Ekonomika Ewropea u għandha sistema tal-VAT li tixbah lil dik li tintuża fl-UE, u għandha tradizzjoni tajba ta’ kooperazzjoni mal-Istati Membri tal-UE fil-qasam tal-VAT.
 Fl-2009, in-Norveġja kellha rwol ewlieni meta avżat lill-Istati Membri dwar il-frodi tal-VAT li kienu qed jagħmlu ċerti negozjanti neqsin fil-qasam tal-krediti tal-karbonju. Bejn l-2009 u l-2012, l-awtoritajiet tat-taxxa Norveġiżi bagħtu tagħrif lill-awtoritajiet tal-Istati Membri dwar tranżazzjonijiet frodulenti li b’kollox kienu jammontaw għal EUR 2,703 miljun. L-uffiċjali Norveġiżi ħadu sehem ukoll f’kontrolli multilaterali fil-qasam tal-enerġija ma’ ċerti Stati Membri u ġew mistiedna jieħdu sehem fl-osservatorju tal-VAT bħala osservaturi (il-qasam ta’ ħidma numru 4 tal-Eurofisc
 3
 ). In-Norveġja avżat ukoll lil diversi Stati Membri dwar it-tranżazzjonijiet ta’ ċerti negozjanti neqsin li kienu qed jisfruttaw il-Pjattaformi ta’ pagamenti alternattivi tan-Norveġja.
 Dan juri l-benefiċċji li jkollhom l-Istati Membri jekk jikkooperaw man-Norveġja. Madankollu, bil-qafas legali attwali, il-kooperazzjoni amministrattiva man-Norveġja ssir biss darba fil, u tista’ ssir biss abbażi ta’ ftehimiet bilaterali bejn in-Norveġja u Stati Membri individwali, jew fil-kuntest tal-Konvenzjoni Nordika, jew inkella f’dawk l-okkazjonijiet rari meta n-Norveġja tiġi mistiedna tieħu sehem fil-laqgħat tal-osservatorju tal-VAT bħala osservatur.
 Il-Ftehim bilaterali bejn l-UE u n-Norveġja se jipprevedi qafas legali sod għal kooperazzjoni tajba bejn in-Norveġja u l-Istati Membri kollha. Din il-kooperazzjoni se jkollha l-istess struttura bħall-kooperazzjoni li hemm bħalissa bejn l-Istati Membri tal-UE, u se tibbenefika mill-istess strumenti bħall-pjattaformi elettroniċi u l-formoli elettroniċi.
 •Il-konsistenza ma’ dispożizzjonijiet eżistenti tal-politika f’dan il-qasam ta’ politika
 Fil-pjan ta’ azzjoni dwar il-VAT mogħti fid-dokument COM(2016) 148 final tas-7 ta’ April 2016, il-Kummissjoni ħabbret li kooperazzjoni aħjar ma’ pajjiżi li mhumiex Stati Membri tal-UE għandha tagħmilha possibbli li s-sistema tal-UE ta’ kooperazzjoni amministrattiva tiġi estiża għal pajjizi li mhumiex Stati Membri tal-UE, b’mod partikulari biex tiġi żgurata tassazzjoni effettiva tal-kummerċ elettroniku.
 2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
 Din il-proposta lill-Kunsill qed issir skont l-Artikolu 113 tat-Trattat dwar il-Funzjonament tal-Unjoni Ewropea (it-TFUE) flimkien mal-Artikolu 218(6)(b) u mat-tieni subparagrafu tal-Artikolu 218(8) tiegħu.
 L-Artikolu 3(2) tat-TFUE jipprevedi li, minbarra fl-oqsma li fihom l-Unjoni għandha kompetenza esklużiva mniżżlin fl-Artikolu 3(1) ta’ dak it-Trattat, l-Unjoni “għandha wkoll kompetenza esklużiva li tikkonkludi ftehim internazzjonali meta l-konklużjoni tiegħu tkun prevista f’att leġiżlattiv tal-Unjoni, jew tkun meħtieġa sabiex l-Unjoni tkun tista’ teżerċita l-kompetenza interna tagħha, jew sal-punt fejn il-konklużjoni tiegħu tista’ tolqot xi regoli komuni jew tbiddel il-kamp tal-applikazzjoni tagħhom”.
 Skont is-sentenza tal-Qorti tal-Ġustizzja fil-kawża msejħa “AETR”, ftehim jidħol fil-kompetenza esklużiva tal-UE meta s-suġġett li jittratta jkun jidħol fil-kamp ta’ applikazzjoni tar-regoli interni komuni jew ikun jidħol f’qasam li jkun kopert b’mod ġenerali mit-tali regoli jew meta jkunu ġew adottati regoli f’oqsma li ma jidħlux fil-politiki komuni u, b’mod partikulari, f’oqsma li fihom ikun hemm miżuri ta’ armonizzazzjoni.
 Is-suġġett tal-Ftehim ippjanat, jiġifieri l-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tal-VAT, jidħol fil-kamp ta’ applikazzjoni tar-regoli interni komuni, u b’mod partikulari tar-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud u tad-Direttiva tal-Kunsill 2010/24/UE tas-16 ta’ Marzu 2010 dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra. Għalhekk l-Unjoni għandha kompetenza esklużiva biex tikkonkludi ftehim man-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tal-VAT.
 B’hekk, permezz tal-Artikolu 1 tad-Deċiżjoni tiegħu tad-9 ta’ Diċembru 2014, il-Kunsill awtorizza lill-Kummissjoni tiftaħ in-negozjati man-Norveġja f’isem l-Unjoni.
 Il-kontenut tal-Ftehim jirrifletti d-direttivi tan-negozjar tal-Kunsill stabbiliti fl-Addendum tad-Deċiżjoni tal-Kunsill tad-9 ta’ Diċembru 2014 li tawtorizza lill-Kummissjoni tiftaħ in-negozjati dwar Ftehim bejn l-Unjoni Ewropea u n-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tal-VAT f’isem l-Unjoni.
 L-istrumenti ta’ kooperazzjoni inklużi fil-Ftehim huma l-istess bħal dawk mogħtija fil-qafas tal-UE, ħlief għall-aċċess għall-bażijiet tad-dejta. Dan l-aċċess ġie eskluż mit-test tal-Ftehim għax ma tqiesx li kien proporzjonat mal-għanijiet. Fil-fatt, is-sistema ta’ skambju ta’ informazzjoni dwar il-VAT (il-VIES)
 4
 tippermetti lill-Istati Membri jkollhom aċċess għall-informazzjoni dwar it-tranżazzjonijiet li jsiru fl-UE, li mhumiex rilevanti fil-kuntest tal-kooperazzjoni man-Norveġja.
 3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATTI
 •Il-konsultazzjonijiet mal-partijiet interessati
 Il-Ftehim ikopri l-kooperazzjoni amministrattiva bejn l-awtoritajiet tat-taxxa tal-Istati Membri tal-UE u tan-Norveġja fil-qasam tal-VAT. It-test ġie nnegozjat mal-awtoritajiet Norveġiżi fil-perjodu mill-2015 sal-2016.
 Il-Grupp ta’ Ħidma dwar Kwistjonijiet ta’ Taxxa mwaqqaf mill-Kunsill kien avżat dwar il-progress tan-negozjati u ġie kkonsultat dwar ir-riżultati tagħhom matul il-proċess kollu.
 4.ELEMENTI OĦRAJN
 Spjegazzjoni ddettaljata tad-dispożizzjonijiet speċifiċi tal-proposta
 Titolu I – Dispożizzjonijiet ġenerali
 L-għan huwa li jiġi stabbilit qafas għall-kooperazzjoni amministrattiva għall-ġlieda kontra l-frodi tal-VAT u għall-assistenza għall-irkupru tat-talbiet relatati mal-VAT (l-Artikolu 1).
 Id-definizzjonijiet (mogħtija fl-Artikolu 3) huma skont il-leġiżlazzjoni rilevanti tal-UE. Għalhekk il-Ftehim jinkludi d-definizzjoni tal-“awtorità rikjedenti” għall-kooperazzjoni amministrattiva u għall-ġlieda kontra l-frodi fil-kuntest tat-Titolu II (skont id-definizzjoni mogħtija fir-Regolament tal-Kunsill (UE) Nru 904/2010), filwaqt li t-terminu “awtorità applikanti” se japplika għall-assistenza għall-irkupru fil-kuntest tat-Titolu III (skont id-definizzjoni mogħtija fid-Direttiva tal-Kunsill 2010/24/UE). L-istess definizzjonijiet huma riflessi wkoll fil-formoli elettroniċi li l-Istati Membri qed jużaw bħalissa fil-kuntest tal-qafas tal-UE għall-assistenza amministrattiva. Għalhekk, jekk jintużaw l-istess definizzjonijiet ikunu jistgħu jintużaw l-istess formoli elettroniċi għall-kooperazzjoni man-Norveġja mingħajr ma jkun hemm emendi sostanzjali fit-tqassim tagħhom.
 L-organizzazzjoni (stabbilita fl-Artikolu 4) ukoll tirrepeti l-istruttura stabbilita fir-Regolament tal-Kunsill (UE) Nru 904/2010 u fid-Direttiva tal-Kunsill 2010/24/UE. Dwar dan, ta’ min jinnota li dan il-Ftehim ma jipprevedix il-possibbiltà li jinħatru “uffiċċji ta’ kollegament” li jkunu responsabbli għal tipi ta’ taxxi speċifiċi kif previst fl-Artikolu 4(3) tad-Direttiva tal-Kunsill 2010/24/UE, minħabba li dan il-Ftehim japplika biss għall-VAT.
 Il-Partijiet għandhom jiżguraw li s-sistemi ta’ komunikazzjoni meħtieġa għall-iskambju tal-informazzjoni jkunu qed jaħdmu. Għalhekk jenħtieġ li jiġi konkluż ftehim dwar il-livell tas-servizz (imsemmi fl-Artikolu 5) sabiex jistabbilixxi l-kwalità teknika u l-kwantità għall-funzjonament tas-sistemi ta’ komunikazzjoni u ta’ skambju tal-informazzjoni. Fost l-istrumenti ta’ kooperazzjoni man-Norveġja, il-ftehim dwar il-livell tas-servizz mhux se jirreferi għall-VIES, li mhijiex inkluża fil-Ftehim.
 Il-Partijiet iridu jiżguraw li d-dejta personali titħares u tiġi ttrattata bħala kunfidenzjali hekk kif stabbilit fil-leġiżlazzjoni rilevanti tal-UE (jiġifieri fid-Direttiva 95/46/KE). L-Artikolu 6 jipprevedi l-kundizzjonijiet li bihom id-dejta tista’ tiġi żvelata lill-awtoritajiet nazzjonali milqutin mill-applikazzjoni tal-leġiżlazzjoni dwar il-VAT biss u l-kundizzjonijiet biex tintuża dik id-dejta, il-kundizzjonijiet għall-użu għal għanijiet oħrajn biss jekk il-liġijiet tal-istati involuti jkunu jippermettu dan u wara li l-istat li jkun qed jgħaddi l-informazzjoni jagħti l-approvazzjoni tiegħu, il-kundizzjonijiet għall-użu tad-dejta li tkun ġiet skambjata, il-kundizzjonijiet li bihom l-informazzjoni tingħadda lil stat terz u lil pajjiż terz u l-kundizzjonijiet għat-trażmissjoni tal-informazzjoni li jkun bagħat pajjiż terz.
 Titolu II – Il-kooperazzjoni amministrattiva u l-ġlieda kontra l-frodi
 It-Titolu II jipprevedi l-istess strumenti ta’ kooperazzjoni bħal dawk imniżżlin fir-Regolament tal-Kunsill (UE) Nru 904/2010, ħlief għall-aċċess għall-bażijiet tad-dejta permezz tal-VIES (jiġifieri l-iskambju ta’ informazzjoni u l-inkjesti amministrattivi, l-iskambju spontanju tal-informazzjoni, il-feedback, l-iskambju awtomatiku tal-informazzjoni, in-notifiki amministrattivi, il-preżenza f’uffiċċji amministrattivi u l-parteċipazzjoni f’inkjesti amministrattivi, il-kontrolli simultanji u l-Eurofisc). Il-limiti taż-żmien li fihom wieħed għandu jipprovdi l-informazzjoni wkoll huma bħal dawk imniżżlin fil-qafas legali Ewropew.
 F’dak li għandu x’jaqsam mal-iskambju tal-informazzjoni fuq talba, l-Artikolu 7(4) jirreferi għall-każijiet li fihom il-provvista tkun taxxabbli fl-Istat tal-awtorità rikjedenti, iżda l-persuna taxxabbli tkun stabbilita fl-Istat tal-awtorità rikjesta. F’dawk il-każijiet, l-awtorità rikjedenti tista’ tivvaluta l-VAT biss billi titlob l-għajnuna tal-awtorità rikjesta. Għalhekk l-Artikolu jipprevedi sett minimu ta’ dejta li l-awtorità rikjesta trid tibgħat lill-awtorità rikjedenti. Il-kategoriji koperti minn din id-dispożizzjoni u mniżżlin fl-Anness 1 tal-Ftehim huma l-importazzjonijiet ta’ valur negliġibbli, is-servizzi relatati mal-proprjetà immobbli, is-servizzi tat-telekomunikazzjoni, is-servizzi tax-xandir bir-radju u bit-televiżjoni u s-servizzi fornuti b’mod elettroniku.
 F’dak li għandu x’jaqsam mal-iskambju awtomatiku tal-informazzjoni (imsemmi fl-Artikolu 11), il-Partijiet fil-Kumitat Konġunt (stabbilit fl-Artikolu 41) se jistabbilixxu l-kategoriji tal-informazzjoni li għandhom jiġu skambjati.
 Il-parteċipazzjoni tan-Norveġja fl-Eurofisc (imsemmija fl-Artikolu 15) mhux se tagħti aċċess għall-bażijiet tad-dejta ta’ stat partikulari lill-uffiċjali ta’ kollegament tal-Eurofisc maħturin mill-awtorità kompetenti ta’ stat ieħor. Barra minn hekk, l-uffiċjal ta’ kollegament tal-Eurofisc tan-Norveġja mhux se jkollu r-rwol ta’ president jew ta’ koordinatur tal-oqsma ta’ ħidma u mhux se jkollu d-dritt tal-vot.
 Skont l-Artikolu 17, l-awtoritajiet tat-taxxa jistgħu jirrifjutaw li jwettqu inkjesti amministrattivi meta t-talba tkun tinvolvi piż amministrattiv mhux proporzjonat għall-awtorità rikjesta u meta l-awtorità rikjedenti ma tkunx eżawriet is-sorsi domestiċi kollha tal-informazzjoni. Barra minn hekk, l-assistenza amministrattiva ma tistax tiġi rrifjutata abbażi tas-sigriet bankarju.
 Il-Kumitat Konġunt se jadotta l-formoli għall-iskambju tal-informazzjoni. Il-formoli elettroniċi li l-Istati Membri jużaw skont ir-Regolament tal-Kunsill (UE) Nru 904/2010 u skont id-Direttiva tal-Kunsill 2010/24/UE wkoll jistgħu jintużaw għall-għanijiet ta’ dan il-Ftehim jekk isirulhom xi emendi lingwistiċi żgħar. Fil-fatt attwalment dawn il-formoli jirreferu biss għall-“Istati Membri” u għat-tranżazzjonijiet “intra-Komunitarji”.
 Titolu III - L-irkupru
 It-Titolu III jipprevedi strumenti għall-assistenza għall-irkupru li jixbhu lil dawk mogħtija fid-Direttiva tal-Kunsill 2010/24/UE, jiġifieri l-iskambju tal-informazzjoni (inkluża l-preżenza f’uffiċċji amministrattivi u l-parteċipazzjoni f’inkjesti amministrattivi fl-istat rikjest), l-assistenza għan-notifika ta’ dokumenti u l-miżuri ta’ rkupru u ta’ prekawzjoni.
 Il-kundizzjonijiet u l-modalitajiet li jirregolaw lil din it-tip ta’ assistenza għall-irkupru wkoll huma bħall-kundizzjonijiet u l-modalitajiet stabbiliti fid-Direttiva tal-Kunsill 2010/24/UE.
 Madankollu, (skont l-Artikolu 2(1)(b) tal-Ftehim) il-kamp ta’ applikazzjoni ta’ dan il-Ftehim huwa limitat għat-talbiet tal-VAT u għall-pieni amministrattivi, għall-multi, għat-tariffi u għall-ħlasijiet addizzjonali, għall-imgħax u għall-ispejjeż relatati mat-tali talbiet. Għall-kuntrarju tad-Direttiva tal-Kunsill 2010/24/UE, il-kamp ta’ applikazzjoni tiegħu ma jkoprix taxxi u dazji oħrajn. It-tali restrizzjoni tal-kamp ta’ applikazzjoni tiegħu hija konformi mal-mandat ta’ negozjar mogħti mill-Kunsill.
 Madankollu, sabiex tiġi ffaċilitata l-assistenza għall-irkupru fil-każ ta’ taxxi oħrajn u sabiex jitnaqqas il-piż amministrattiv, l-Artikolu 40(4) jipprevedi li n-netwerk tal-komunikazzjoni elettronika u l-formoli standard adottati għall-implimentazzjoni ta’ dan il-Ftehim (li jikkorrispondu mal-formoli standard li qed jintużaw dal-ħin bejn l-Istati Membri tal-UE għall-assistenza għall-irkupru) jistgħu jintużaw ukoll għall-assistenza għall-irkupru b’rabta ma’ talbiet oħrajn jekk it-tali assistenza għall-irkupru tkun tista’ tingħata skont strumenti bilaterali jew multilaterali oħrajn dwar il-kooperazzjoni amministrattiva bejn l-istati li jkunu legalment vinkolanti. Din il-possibbiltà, u mhux obbligu, li jintużaw in-netwerk ta’ komunikazzjoni u l-formoli standard għal taxxi oħrajn tista’ tkun utli fil-prattika, minħabba li n-nuqqas ta’ ħlas tat-taxxa s-soltu ma jkunx limitat biss għad-djun tal-VAT. Għalhekk il-Ftehim jippermetti li wieħed juża formola waħda tat-talba għall-assistenza għall-irkupru b’rabta mat-talbiet tal-VAT (abbażi ta’ dan il-Ftehim) u b’rabta ma’ taxxi oħrajn (abbażi ta’ ftehimiet oħrajn). Kull Stat Membru se jkun jista’ jiddeċiedi hu stess, b’konsultazzjoni man-Norveġja, jekk iridx juża l-possibbiltà mogħtija fl-Artikolu 40(4) u, jekk iva, kif se jagħmel dan.
 L-Artikolu 23 ta’ dan il-Ftehim ikopri l-iskambju tal-informazzjoni mingħajr talba minn qabel. Abbażi ta’ din id-dispożizzjoni, l-istati jistgħu jgħarrfu lill-istat tal-istabbiliment jew tar-residenza li persuna stabbilita jew residenti fi stat ieħor għad trid tingħata rifużjoni ta’ “taxxi jew dazji”. Din id-dispożizzjoni tixbah lil dik mogħtija fl-Artikolu 6 tad-Direttiva tal-Kunsill 2010/24/UE, li għandu x’jaqsam mal-iskambju tal-informazzjoni mingħajr talba minn qabel dwar rifużjonijiet li jkunu ġejjin ta’ “taxxi jew dazji, minbarra t-taxxa fuq il-valur miżjud”.
 L-istrumenti uniformi li daħħlet id-Direttiva tal-Kunsill 2010/24/UE (fl-Artikoli 8 u 12 tagħha) (jiġifieri l-formola uniformi għan-notifika u l-istrument uniformi li jippermetti l-infurzar fl-Istat rikjest), iddaħħlu wkoll f’dan il-Ftehim (fl-Artikoli 25 u 29 tiegħu). Dawn il-formoli standard, li diġà qed jintużaw fl-iskambji bejn l-Istati Membri kollha tal-UE, se jibdew jiġu applikati wkoll għall-għanijiet tan-notifika u tal-irkupru fir-relazzjonijiet man-Norveġja. Dawn il-formoli se jibdew jinqalbu b’mod awtomatiku wkoll għan-Norveġiż.
 Sabiex l-assistenza għall-irkupru man-Norveġja tkun tista’ tiġi implimentata malajr u bla problemi, l-Artikolu 40(5) tal-Ftehim jipprevedi li sakemm il-Kumitat Konġunt ma jadotta l-ebda regola ddettaljata dwar l-implimentazzjoni tat-Titolu III, l-awtoritajiet kompetenti għandhom jużaw ir-regoli li diġà ġew adottati għall-implimentazzjoni tad-Direttiva tal-Kunsill 2010/24/UE, inklużi l-formoli standard.
 Titolu IV – L-implimentazzjoni u l-applikazzjoni
 L-Artikolu 41 jistabbilixxi Kumitat Konġunt magħmul minn rappreżentanti tal-Partijiet. Il-Kumitat Konġunt għandu jiżgura l-funzjonament tajjeb u l-implimentazzjoni tajba tal-Ftehim. Huwa għandu jaġixxi bl-unanimità u jadotta r-regoli ta’ proċedura tiegħu.
 Għall-għanijiet ta’ dan il-Ftehim, in-Norveġja se tuża l-formoli elettroniċi u n-NKK u l-ISK
 5
 , li huma komponenti tas-Sistema ta’ Informazzjoni Ewropea msemmijin fil-punt A tal-Anness tar-Regolament (UE) Nru 1286/2013 (dwar il-programm Fiscalis 2020)
 6
 . Il-Kumitat Konġunt se jiddeċiedi l-kontribut finanzjarju li n-Norveġja għandha tagħti lill-baġit ġenerali tal-Unjoni Ewropea skont is-soluzzjoni teknika li tiġi adottata biex in-Norveġja titqabbad man-NKK u mal-ISK.
 Il-Kummissjoni se tirrappreżenta lill-Unjoni Ewropea fil-Kumitat Konġunt u l-Istati Membri wkoll jistgħu jieħdu sehem fih. Madankollu, biex il-Kumitat Konġunt jadotta deċiżjoni, trid tiġi adottata l-ewwel il-pożizzjoni tal-Unjoni Ewropea skont ir-regoli stabbiliti fl-Artikolu 113 tat-TFUE (bl-unanimità). Imbagħad il-Kummissjoni ssegwi t-tali deċiżjonijiet fil-Kumitat Konġunt u tiddefendihom fih.
 Titolu V – Dispożizzjonijiet finali
 Dan il-Ftehim se jkun jifforma parti mill-acquis tal-UE u se jirbaħ fuq strumenti bilaterali jew multilaterali oħrajn dwar il-kooperazzjoni amministrattiva f’dan il-qasam li huma legalment vinkolanti. Dan ifisser li f’każ ta’ nuqqas ta’ kompatibbiltà, se japplikaw id-dispożizzjonijiet ta’ dan il-Ftehim.
 2017/0272 (NLE)
 Proposta għal
 DEĊIŻJONI TAL-KUNSILL
 dwar il-konklużjoni tal-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud f’isem l-Unjoni Ewropea
 IL-KUNSILL TAL-UNJONI EWROPEA,
 Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 113 tiegħu flimkien mal-Artikolu 218(6)(b) u mat-tieni paragrafu tal-Artikolu 218(8) tiegħu,
 Wara li kkunsidra l-proposta tal-Kummissjoni Ewropea,
 Wara li kkunsidra l-opinjoni tal-Parlament Ewropew
 7
 ,
 Billi:
 (1)Skont id-Deċiżjoni XXX/XXX/KE, il-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud ġie ffirmat fl-XX/XX/XXXX.
 (2)It-test tal-Ftehim, li ħareġ min-negozjati, jirrifletti kif xieraq id-direttivi tan-negozjar li ħareġ il-Kunsill.
 (3)Il-Kontrollur Ewropew għall-Protezzjoni tad-Data ġie kkonsultat skont l-Artikolu 28(2) tar-Regolament (KE) Nru 45/2001 tal-Parlament Ewropew u tal-Kunsill
 8
 .
 (4)Jenħtieġ li l-Ftehim jiġi approvat f’isem l-Unjoni,
 ADOTTA DIN ID-DEĊIŻJONI:
 Artikolu 1
 Il-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud b’dan huwa approvat f’isem l-Unjoni.
 It-test tal-Ftehim huwa mehmuż ma’ din id-Deċiżjoni.
 Artikolu 2
 Il-President tal-Kunsill għandu jagħmel in-notifika prevista fl-Artikolu 44(2) tal-Ftehim f’isem l-Unjoni.
 Artikolu 3
 Il-Kummissjoni għandha tirrappreżenta lill-Unjoni fil-Kumitat Konġunt stabbilit skont l-Artikolu 41 tal-Ftehim, megħjuna minn rappreżentanti tal-Istati Membri.
 Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
 Magħmul fi Brussell,
 Għall-Kunsill
 Il-President
 (1)
 Ir-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1).
 (2)
 Id-Direttiva tal-Kunsill 2010/24/UE tas-16 ta’ Marzu 2010 dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra (ĠU L 84, 31.3.2010, p. 1).
 (3)
 L-Eurofisc huwa netwerk għall-iskambju multilaterali u fil-pront ta’ informazzjoni mmirata bejn l-Istati Membri tal-UE. Huwa maqsum f’oqsma tematiċi msejħin oqsma ta’ ħidma. Dan huwa rregolat mill-Kapitolu X tar-Regolament tal-Kunsill (UE) Nru 904/2010.
 (4)
 Il-VIES hija s-sistema ta’ skambju ta’ informazzjoni dwar il-VAT. L-informazzjoni disponibbli permezz tal-VIES u l-użu ta’ din is-sistema huma rregolati mill-Kapitolu V tar-Regolament tal-Kunsill (UE) Nru 904/2010.
 (5)
 In-netwerk komuni ta’ komunikazzjoni u l-interfaċċja ta’ sistemi komuni (in-NKK u l-ISK).
 (6)
 Ir-Regolament (UE) Nru 1286/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi programm ta’ azzjoni biex jittejjeb it-tħaddim tas-sistemi ta’ tassazzjoni fl-Unjoni Ewropea għall-perjodu 2014-2020 (Fiscalis 2020) u jirrevoka d-Deċiżjoni Nru 1482/2007/KE (ĠU L 347, 20.12.2013, p. 25).
 (7)
 ĠU C , , p. .
 (8)
 Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (ĠU L 8, 12.1.2001, p. 1).
 ---documentbreak---
 IL-KUMMISSJONI EWROPEA
 Brussell, 26.10.2017
 COM(2017) 621 final
 ANNESS
 tal-
 Proposta għal Deċiżjoni tal-Kunsill
 dwar il-konklużjoni tal-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud f’isem l-Unjoni Ewropea
 Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud
 L-UNJONI EWROPEA, minn hawn ’il quddiem imsejħa “l-Unjoni”,
 u
 R-RENJU TAN-NORVEĠJA, minn hawn ’il quddiem imsejjaħ “in-Norveġja”,
 minn hawn ’il quddiem imsejħin “il-Partijiet”,
 FILWAQT LI JIXTIEQU jiżguraw li t-taxxa fuq il-valur miżjud (il-VAT) u l-irkupru tat-talbiet relatati mal-VAT jiġu stabbiliti, jiġu vvalutati u jinġabru kif suppost, u filwaqt li jixtiequ jevitaw it-tassazzjoni doppja jew in-nuqqas ta’ tassazzjoni u jiġġieldu l-frodi fil-qasam tal-VAT,
 FILWAQT LI HUMA KONXJI li, biex jiġu miġġildin il-frodi u l-evażjoni transkonfinali tal-VAT, hemm bżonn ta’ kooperazzjoni mill-qrib bejn l-awtoritajiet kompetenti li għandhom ir-responsabbiltà japplikaw il-leġiżlazzjoni f’dan il-qasam,
 FILWAQT LI JIRRIKONOXXU li l-frodi u l-evażjoni transkonfinali tal-VAT għandhom karatteristiċi u mekkaniżmi speċifiċi li jiddistingwuhom minn tipi ta’ frodi oħrajn u għalhekk hemm bżonn ta’ għodod legali speċifiċi għall-kooperazzjoni amministrattiva, b’mod partikulari għall-iskambju reċiproku tal-informazzjoni,
 FILWAQT LI JIMMIRAW li jikkontribwixxu għan-netwerk tal-Eurofisc għall-iskambju ta’ informazzjoni mmirata biex tiġi miġġielda l-frodi transkonfinali tal-VAT, suġġett għar-restrizzjonijiet imposti minn dan il-Ftehim,
 FILWAQT LI HUMA KONXJI li l-Partijiet Kontraenti kollha għandhom japplikaw ir-regoli dwar il-kunfidenzjalità u l-protezzjoni tad-dejta personali skont id-Direttiva tal-Parlament Ewropew u tal-Kunsill 95/46/KE dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data
 1
 , inkluż fil-kuntest tal-Eurofisc,
 BILLI l-valutazzjoni tal-applikazzjoni t-tajba tal-VAT fuq is-servizzi tat-telekomunikazzjoni, fuq is-servizzi tax-xandir u fuq is-servizzi fornuti b’mod elettroniku tista’ ssir b’mod effettiv biss jekk ikun hemm kooperazzjoni internazzjonali,
 FILWAQT LI JQISU li l-Unjoni Ewropea u n-Norveġja huma ġirien u huma sħab kummerċjali dinamiċi, u huma wkoll Partijiet tal-Ftehim dwar iż-Żona Ekonomika Ewropea (“il-Ftehim ŻEE”), li għandu l-għan li jippromwovi t-tisħiħ kontinwu u bbilanċjat tal-kummerċ u tar-relazzjonijiet ekonomiċi bejn il-Partijiet Kontraenti b’kundizzjonijiet ugwali ta’ kompetizzjoni u l-ħarsien tal-istess regoli, bil-ħsieb li tinħoloq Żona Ekonomika Ewropea omoġenja,
 FILWAQT LI JIRRIKONOXXU li, minkejja li l-kwistjonijiet tat-taxxa ma jidħlux fil-kamp ta’ applikazzjoni tal-Ftehim ŻEE, il-kooperazzjoni mmirata lejn applikazzjoni u infurzar iktar effettivi tal-VAT hija fl-interess kemm tal-Unjoni Ewropea kif ukoll tan-Norveġja,
 FTEHMU KIF ĠEJ:
 Titolu I
 Dispożizzjonijiet ġenerali
 Artikolu 1
 L-għan
 L-għan ta’ dan il-Ftehim huwa li jistabbilixxi qafas għall-kooperazzjoni amministrattiva bejn l-Istati Membri tal-Unjoni u n-Norveġja sabiex l-awtoritajiet li għandhom ir-responsabbiltà japplikaw il-leġiżlazzjoni dwar il-VAT ikunu jistgħu jgħinu lil xulxin biex jiżguraw il-konformità ma’ dik il-leġiżlazzjoni u jħarsu d-dħul mill-VAT.
 Artikolu 2
 Il-kamp ta’ applikazzjoni
 1.Dan il-Ftehim jistabbilixxi r-regoli u l-proċeduri għall-kooperazzjoni:
 (a)biex tiġi skambjata l-informazzjoni kollha li tista’ tgħin biex tiġi vvalutata kif suppost il-VAT, biex tiġi mmonitorjata l-applikazzjoni t-tajba tal-VAT u biex tiġi miġġielda l-frodi fil-qasam tal-VAT;
 (b)biex jiġu rkuprati:
 (i)it-talbiet relatati mal-VAT;
 (ii)il-pieni amministrattivi, il-multi, it-tariffi u l-ħlasijiet addizzjonali relatati mat-talbiet imsemmijin fil-punt (i) imposti mill-awtoritajiet amministrattivi li għandhom il-kompetenza jimponu l-VAT jew iwettqu l-inkjesti amministrattivi b’rabta magħha, jew li kkonfermawhom il-korpi amministrattivi jew il-korpi ġudizzjarji fuq talba ta’ dawk l-awtoritajiet amministrattivi;
 (iii)l-imgħaxijiet u l-ispejjeż relatati mat-talbiet imsemmijin fil-punt (i) u fil-punt (ii).
 2.Dan il-Ftehim ma għandux jaffettwa l-applikazzjoni tar-regoli dwar il-kooperazzjoni amministrattiva, dwar il-ġlieda kontra l-frodi u dwar l-assistenza għall-irkupru tat-talbiet fil-qasam tal-VAT bejn l-Istati Membri tal-Unjoni.
 3.Dan il-Ftehim ma għandux jaffettwa l-applikazzjoni tar-regoli dwar l-assistenza reċiproka f’materji kriminali.
 Artikolu 3
 Id-definizzjonijiet
 Għall-finijiet ta’ dan il-Ftehim għandhom japplikaw id-definizzjonijiet li ġejjin:
 (a)“VAT” tfisser taxxa fuq il-valur miżjud skont id-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud għall-Unjoni u taxxa fuq il-valur miżjud skont l-Att Norveġiż Nru 58 tad-19 ta’ Ġunju 2009 dwar it-taxxa fuq il-valur miżjud għan-Norveġja;
 (b)“stat” tfisser Stat Membru tal-Unjoni jew in-Norveġja;
 (c)“stati” tfisser l-Istati Membri tal-Unjoni u n-Norveġja;
 (d)“pajjiż terz” tfisser pajjiż li la huwa Stat Membru tal-Unjoni u lanqas ma huwa n-Norveġja;
 (e)“awtorità kompetenti” tfisser l-awtorità maħtura skont l-Artikolu 4(1);
 (f)“uffiċċju ċentrali ta’ kollegament” tfisser l-uffiċċju maħtur skont l-Artikolu 4(2) li jkun responsabbli b’mod ewlieni mill-kuntatti għall-applikazzjoni tat-Titolu II u tat-Titolu III;
 (g)“dipartiment ta’ kollegament” tfisser kull uffiċċju ieħor, minbarra l-uffiċċju ċentrali ta’ kollegament, maħtur bħala tali skont l-Artikolu 4(3) biex jagħti assistenza reċiproka skont it-Titolu II jew it-Titolu III jew biex jitlob it-tali assistenza reċiproka skont dawn it-Titoli;
 (h)“uffiċjal kompetenti” tfisser uffiċjal maħtur skont l-Artikolu 4(4) li jista’ jiskambja l-informazzjoni direttament skont it-Titolu II;
 (i)“awtorità rikjedenti” tfisser uffiċċju ċentrali ta’ kollegament, dipartiment ta’ kollegament jew uffiċjal kompetenti li jagħmel talba għall-assistenza skont it-Titolu II f’isem awtorità kompetenti;
 (j)“awtorità applikanti” tfisser uffiċċju ċentrali ta’ kollegament jew dipartiment ta’ kollegament ta’ stat li jagħmel talba skont it-Titolu III;
 (k)“awtorità rikjesta” tfisser l-uffiċċju ċentrali ta’ kollegament, id-dipartiment ta’ kollegament jew, f’dak li għandu x’jaqsam mal-kooperazzjoni skont it-Titolu II, l-uffiċjal kompetenti li jirċievi talba mingħand awtorità rikjedenti jew awtorità applikanti;
 (l)“persuna” tfisser:
 (i)persuna fiżika;
 (ii)persuna ġuridika;
 (iii)meta l-leġiżlazzjoni fis-seħħ tkun tipprevedi dan, assoċjazzjoni ta’ persuni rrikonoxxuti bħala persuni li kapaċi jwettqu atti legali iżda li ma għandhomx l-istatus legali ta’ persuni ġuridiċi; jew
 (iv)kull arranġament legali ieħor, ta’ kwalunke natura u tip, li għandu l-istatus legali ta’ persuna ġuridika jew le, u li huwa suġġett għall-VAT jew li għalih għandhom jitħallsu t-talbiet imsemmijin fl-Artikolu 2(1)(b);
 (m)“Kumitat Konġunt” tfisser il-kumitat li għandu r-responsabbiltà jiżgura l-funzjonament it-tajjeb u l-implimentazzjoni t-tajba ta’ dan il-Ftehim skont l-Artikolu 41;
 (n)“inkjesta amministrattiva” tfisser il-kontrolli, il-verifiki u l-azzjonijiet l-oħrajn kollha li l-istati jieħdu fil-qadi ta’ dmirijiethom sabiex jiżguraw l-applikazzjoni korretta tal-leġiżlazzjoni tal-VAT;
 (o)“skambju spontanju” tfisser il-komunikazzjoni mhux sistematika ta’ informazzjoni lil stat ieħor fi kwalunkwe waqt u mingħajr talba minn qabel għal dik l-informazzjoni;
 (p)“skambju awtomatiku” tfisser il-komunikazzjoni sistematika ta’ informazzjoni ddefinita minn qabel lil stat ieħor mingħajr talba minn qabel għal dik l-informazzjoni;
 (q)“kontroll simultanju” tfisser il-kontroll ikkoordinat tal-obbligazzjonijiet tat-taxxa ta’ persuna taxxabbli jew ta’ diversi persuni taxxabbli li jkunu kkollegati bejniethom, organizzat minn żewġ stati jew aktar li jkollhom interessi komuni jew kumplimentari;
 (r)“b’mezzi elettroniċi” tfisser l-użu ta’ tagħmir elettroniku għall-ipproċessar (fosthom il-kompressjoni diġitali) u għall-ħażna tad-dejta, u l-użu ta’ wajers, tax-xandir bir-radju, tat-teknoloġiji ottiċi jew ta’ mezzi elettromanjetiċi oħrajn;
 (s)“NKK u ISK” tfisser il-pjattaforma komuni bbażata fuq in-netwerk komuni ta’ komunikazzjoni (“in-NKK”) u l-interfaċċja ta’ sistemi komuni (“l-ISK”) li l-Unjoni żviluppat biex tiżgura t-trażmissjonijiet kollha b’mezzi elettroniċi bejn l-awtoritajiet kompetenti fil-qasam tat-tassazzjoni;
 (t)“servizzi tat-telekomunikazzjoni, servizzi tax-xandir bir-radju u bit-televiżjoni u servizzi fornuti b’mod elettroniku” tfisser is-servizzi ddefiniti fl-Artikoli 6a, 6b u 7 tar-Regolament ta’ Implimentazzjoni tal-Kunsill (UE) Nru 282/2011 li jistabbilixxi miżuri ta’ implimentazzjoni fir-rigward tad-Direttiva 2006/112/KE dwar is-sistema komuni ta’ taxxa fuq il-valur miżjud
 2
 .
 Artikolu 4
 L-organizzazzjoni
 1.Kull stat għandu jaħtar awtorità kompetenti li jkollha r-responsabbiltà tapplika dan il-Ftehim.
 2.Kull stat għandu jaħtar:
 (a)uffiċċju ċentrali ta’ kollegament li jkun responsabbli b’mod ewlieni biex japplika t-Titolu II ta’ dan il-Ftehim; u
 (b)uffiċċju ċentrali ta’ kollegament li jkun responsabbli b’mod ewlieni biex japplika t-Titolu III ta’ dan il-Ftehim.
 3.Kull awtorità kompetenti tista’ taħtar, b’mod dirett jew permezz ta’ delega:
 (a)dipartimenti ta’ kollegament biex jiskambjaw direttament l-informazzjoni skont it-Titolu II ta’ dan il-Ftehim;
 (b)dipartimenti ta’ kollegament biex jagħtu l-assistenza reċiproka skont it-Titolu III ta’ dan il-Ftehim jew biex jitolbu t-tali assistenza reċiproka skont dan it-Titolu b’rabta mal-kompetenzi territorjali jew operattivi speċifiċi tagħhom.
 4.Kull awtorità kompetenti tista’ taħtar, b’mod dirett jew permezz ta’ delega, uffiċjali kompetenti li jistgħu jiskambjaw direttament l-informazzjoni abbażi tat-Titolu II ta’ dan il-Ftehim.
 5.L-uffiċċji ċentrali ta’ kollegament għandhom iżommu l-lista tad-dipartimenti ta’ kollegament u tal-uffiċjali kompetenti aġġornata u jqiegħduha għad-dispożizzjoni tal-uffiċċji ċentrali ta’ kollegament l-oħrajn.
 6.Meta dipartiment ta’ kollegament jew uffiċjal kompetenti jibgħat talba għall-assistenza skont dan il-Ftehim jew jirċievi talba bħal din, huwa għandu jgħarraf lill-uffiċċju ċentrali ta’ kollegament tiegħu b’dan.
 7.Meta uffiċċju ċentrali ta’ kollegament, dipartiment ta’ kollegament jew uffiċjal kompetenti jirċievi talba għall-assistenza reċiproka li tkun teħtieġ azzjoni li ma tidħolx fil-kompetenza tiegħu, huwa għandu jgħaddi din it-talba lill-uffiċċju ċentrali ta’ kollegament jew lid-dipartiment ta’ kollegament kompetenti mingħajr dewmien u għandu jgħarraf lill-awtorità rikjedenti jew lill-awtorità applikanti b’dan. F’każ bħal dan, il-perjodu stabbilit fl-Artikolu 8 għandu jibda l-għada li t-talba tkun intbagħtet lill-uffiċċju ċentrali ta’ kollegament jew lid-dipartiment ta’ kollegament kompetenti.
 8.Kull stat għandu jgħarraf lill-Kummissjoni Ewropea bl-awtorità kompetenti tiegħu għall-għanijiet ta’ dan il-Ftehim fi żmien xahar minn meta dan jiġi ffirmat u mingħajr dewmien meta din tinbidel. Il-Kummissjoni Ewropea għandha żżomm il-lista tal-awtoritajiet kompetenti aġġornata u tqiegħedha għad-dispożizzjoni tal-Kumitat Konġunt.
 Artikolu 5
 Il-ftehim dwar il-livell tas-servizz
 Għandu jiġi konkluż ftehim dwar il-livell tas-servizz li jiżgura l-kwalità teknika u l-kwantità tas-servizzi għall-funzjonament tas-sistemi ta’ komunikazzjoni u ta’ skambju tal-informazzjoni skont il-proċedura stabbilita mill-Kumitat Konġunt.
 Artikolu 6
 Il-kunfidenzjalità u l-protezzjoni tad-dejta personali
 1.Kull informazzjoni li stat jikseb fil-kuntest ta’ dan il-Ftehim għandha tiġi ttrattata bħala kunfidenzjali u titħares bl-istess mod bħall-informazzjoni li tinkiseb skont il-liġijiet domestiċi tiegħu u sal-punt li jkun meħtieġ biex titħares id-dejta personali skont id-Direttiva tal-Parlament Ewropew u tal-Kunsill 95/46/KE
 3
 , kif ukoll skont is-salvagwardji li jista’ jkun speċifika l-istat li jkun ta l-informazzjoni, kif ikun meħtieġ bil-liġijiet tiegħu.
 2.Din l-informazzjoni tista’ tiġi żvelata lill-persuni jew lill-awtoritajiet involuti fl-applikazzjoni tal-liġijiet tal-VAT (fosthom il-qrati u l-korpi amministrattivi jew il-korpi ta’ sorveljanza), bil-għan li ssir valutazzjoni korretta tal-VAT, kif ukoll biex jiġi applikat l-infurzar b’rabta mat-talbiet tal-VAT, fosthom il-miżuri ta’ rkupru u ta’ prekawzjoni.
 3.L-informazzjoni msemmija fil-paragrafu 1 tista’ tintuża wkoll għall-valutazzjoni u għall-infurzar, fosthom għall-irkupru ta’ taxxi oħrajn u tal-kontribuzzjonijiet obbligatorji tas-sigurtà soċjali. Jekk l-informazzjoni skambjata tiżvela li hemm ksur tal-liġi tat-taxxa jew tgħin biex dan jiġi ppruvat, hija tista’ tintuża wkoll biex jiġu imposti sanzjonijiet amministrattivi jew kriminali. Il-persuni jew l-awtoritajiet imsemmijin hawn fuq biss jistgħu jużaw l-informazzjoni, u jistgħu jagħmlu dan biss għall-għanijiet speċifikati hawn fuq. Huma jistgħu jiżvelawha fi proċeduri tal-qrati pubbliċi jew f’deċiżjonijiet ġudizzjarji.
 4.Minkejja l-paragrafi 1 u 2, l-istat li jkun qed jipprovdi l-informazzjoni għandu jippermetti li l-istat li jirċeviha jużaha għal għanijiet oħrajn minbarra dawk imsemmijin fl-Artikolu 2(1) abbażi ta’ talba motivata għal dan jekk dik l-informazzjoni tkun tista’ tintuża għal għanijiet simili skont il-leġiżlazzjoni tal-istat li jkun qed jipprovdiha. L-awtorità rikjesta għandha taċċetta jew tirrifjuta talba bħal din fi żmien xahar.
 5.Ir-rapporti, id-dikjarazzjonijiet u d-dokumenti l-oħrajn kollha jew il-kopji tagħhom iċċertifikati bħala awtentiċi jew l-estratti minnhom li stat jikseb permezz tal-assistenza pprovduta bis-saħħa ta’ dan il-Ftehim jistgħu jintużaw bħala evidenza f’dak l-istat bl-istess mod bħal dokumenti simili pprovduti minn awtorità oħra ta’ dak l-istat.
 6.L-informazzjoni li stat jagħti lil stat ieħor tista’ tintbagħat minn dan l-istat tal-aħħar lil stat ieħor, dejjem jekk l-awtorità kompetenti tal-istat minn fejn tkun oriġinat l-informazzjoni tawtorizza dan minn qabel. L-istat tal-oriġini tal-informazzjoni jista’ jopponi t-tali kondiviżjoni tal-informazzjoni fi żmien għaxart ijiem tax-xogħol minn meta jirċievi t-talba tal-istat li jkun jixtieq jaqsam dik l-informazzjoni.
 7.L-istati jistgħu jibagħtu l-informazzzjoni li jiksbu skont dan il-Ftehim lil pajjiżi terzi bil-kundizzjonijiet li ġejjin:
 (a)it-trażmissjoni tal-informazzjoni tkun suġġetta għal-leġiżlazzjoni nazzjonali tal-istat li jkun qed jibgħatha li timplimenta l-Artikolu 25 tad-Direttiva tal-Parlament Ewropew u tal-Kunsill 95/46/KE dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data, b’mod speċjali f’dak li għandu x’jaqsam mal-livell ix-xieraq ta’ protezzjoni pprovdut fil-pajjiż terz ikkonċernat;
 (b)l-awtorità kompetenti li tkun bagħtet l-informazzjoni oriġinarjament tkun qablet mat-tali trażmissjoni;
 (c)l-arranġamenti ta’ assistenza li hemm bejn l-istat li qed jibgħat l-informazzjoni u dak il-pajjiż terz partikulari jippermettu t-tali trażmissjoni.
 8.Meta stat jirċievi informazzjoni mingħand pajjiż terz, l-istati jistgħu jiskambjaw dik l-informazzjoni safejn l-arranġamenti dwar l-assistenza li jkun hemm ma’ dak il-pajjiż terz partikulari jkunu jippermettu dan.
 9.Kull stat għandu javża minnufih lill-istati kkonċernati l-oħrajn dwar kull ksur tad-dispożizzjonijiet dwar il-kunfidenzjalità u dwar kull nuqqas li tiġi ssalvagwardjata d-dejta personali, kif ukoll dwar is-sanzjonijiet u l-azzjonijiet ta’ rimedju imposti minħabba f’hekk.
 10.Il-persuni akkreditati kif xieraq mill-Awtorità ta’ Akkreditament ta’ Sigurtà tal-Kummissjoni Ewropea jista’ jkollhom aċċess għal din l-informazzjoni biss safejn dan ikun meħtieġ biex jieħdu ħsieb, imantnu u jiżviluppaw in-NKK.
 Titolu II
 Il-kooperazzjoni amministrattiva u l-ġlieda kontra l-frodi
 Kapitolu 1
 L-iskambju tal-informazzjoni fuq talba
 Artikolu 7
 L-iskambju ta’ informazzjoni u l-inkjesti amministrattivi
 1.Fuq talba tal-awtorità rikjedenti, l-awtorità rikjesta għandha tibgħat l-informazzjoni msemmija fl-Artikolu 2(1)(a) dwar każ jew każijiet speċifiċi.
 2.Sabiex tibgħat l-informazzjoni msemmija fil-paragrafu 1, l-awtorità rikjesta għandha tagħmel l-arranġamenti biex jitwettqu l-inkjesti amministrattivi li hemm bżonn sabiex tinkiseb it-tali informazzjoni.
 3.It-talba msemmija fil-paragrafu 1 tista’ tinkludi talba motivata biex issir inkjesta amministrattiva. Jekk l-awtorità rikjesta tkun tal-fehma li m’hemmx bżonn issir inkjesta amministrattiva, għandha tavża minnufih lill-awtorità rikjedenti bir-raġunijiet għal dan.
 4.F’każ li l-awtorità rikjesta tirrifjuta inkjesta amministrattiva dwar l-ammonti li persuna taxxabbli stabbilita fl-istat tagħha tkun iddikjarat b’rabta mal-provvisti tal-oġġetti u tas-servizzi mniżżlin fl-Anness 1 li jkunu taxxabbli fl-istat tal-awtorità rikjedenti, l-awtorità rikjesta għandha tibgħat lill-awtorità rikjedenti tal-inqas id-dati u l-valuri ta’ kull provvista rilevanti li l-persuna taxxabbli tkun għamlet fl-istat tal-awtorità rikjedenti matul is-sentejn ta’ qabel.
 5.Sabiex l-awtorità rikjesta jew l-awtorità amministrattiva li lejha tkun irrikorriet tikseb l-informazzjoni mfittxija jew twettaq l-inkjesta amministrattiva mitluba, hija għandha tipproċedi daqslikieku qed taġixxi f’isimha stess jew fuq talba ta’ awtorità oħra fl-istat tagħha stess.
 6.Fuq talba tal-awtorità rikjedenti, l-awtorità rikjesta għandha tibagħtilha l-informazzjoni rilevanti kollha li tkun kisbet jew li jkollha fil-pussess tagħha kif ukoll ir-riżultati tal-inkjesti amministrattivi fil-forma ta’ rapporti, dikjarazzjonijiet u dokumenti oħrajn jew ta’ kopji tagħhom iċċertifikati bħala awtentiċi jew ta’ estratti minnhom.
 7.Id-dokumenti oriġinali għandhom jintbagħtu biss meta dan ma jmurx kontra d-dispożizzjonijiet li jkunu fis-seħħ fl-istat tal-awtorità rikjesta.
 Artikolu 8
 Il-limiti taż-żmien għall-forniment tal-informazzjoni
 1.L-awtorità rikjesta għandha tipprovdi l-informazzjoni msemmija fl-Artikolu 7 malajr kemm jista’ jkun u sa mhux aktar tard minn tliet xhur wara d-data li fiha tasal it-talba. Madankollu, meta l-awtorità rikjesta jkollha diġà dik l-informazzjoni fil-pussess tagħha, il-limitu taż-żmien għandu jitnaqqas għal perjodu massimu ta’ xahar.
 2.F’ċerti kategoriji ta’ każijiet speċjali, l-awtorità rikjesta u dik rikjedenti jistgħu jiftehmu bejniethom dwar limiti taż-żmien li jkunu differenti minn dawk previsti fil-paragrafu 1.
 3.Meta l-awtorità rikjesta ma tkunx tista’ twieġeb għat-talba fil-limiti taż-żmien imsemmija fil-paragrafi 1 u 2, hija għandha tavża minnufih lill-awtorità rikjedenti bil-miktub bir-raġunijiet għaliex ma tistax tagħmel dan u meta taħseb li se tkun tista’ tirrispondi.
 Kapitolu 2
 L-iskambju tal-informazzjoni mingħajr talba minn qabel
 Artikolu 9
 It-tipi ta’ skambju tal-informazzjoni
 L-iskambju tal-informazzjoni mingħajr talba minn qabel għandu jsir jew b’mod spontanju, kif previst fl-Artikolu 10, jew b’mod awtomatiku, kif previst fl-Artikolu 11.
 Artikolu 10
 L-iskambju spontanju tal-informazzjoni
 L-awtorità kompetenti ta’ stat partikulari għandha tibgħat lill-awtorità kompetenti ta’ xi stat ieħor, mingħajr talba minn qabel, l-informazzjoni msemmija fl-Artikolu 2(1)(a) li ma tkunx intbagħtet b’mod awtomatiku kif imsemmi fl-Artikolu 11 u li hija tkun taf biha fil-każijiet li ġejjin:
 (a)meta t-tassazzjoni titqies li sseħħ fl-istat tad-destinazzjoni u l-informazzjoni pprovduta mill-istat tal-oriġini tkun meħtieġa għall-effettività tas-sistema ta’ kontroll tal-istat tad-destinazzjoni;
 (b)meta stat ikollu raġunijiet biex jemmen li fl-istat l-ieħor seħħ ksur tal-leġiżlazzjoni tal-VAT jew x’aktarx seħħ it-tali ksur;
 (c)meta jkun hemm riskju ta’ telf ta’ taxxa fl-istat l-ieħor.
 Artikolu 11
 L-iskambju awtomatiku tal-informazzjoni
 1.Il-Kumitat Konġunt għandu jistabbilixxi l-kategoriji tal-informazzjoni li dwarhom trid tiġi skambjata l-informazzjoni b’mod awtomatiku skont l-Artikolu 41.
 2.Stat jista’ jiddeċiedi li ma jiħux sehem fl-iskambju awtomatiku ta’ kategorija tal-informazzjoni waħda jew iktar imsemmija fil-paragrafu 1 meta l-ġbir tal-informazzjoni għat-tali skambju jkun jitlob li jiġu imposti obbligi ġodda fuq il-persuni li għandhom iħallsu l-VAT jew meta dan il-ġbir ikun se jkunlu ta’ piż amministrattiv sproporzjonat.
 3.Kull Stat għandu jgħarraf bil-miktub lill-Kumitat Konġunt bid-deċiżjoni tiegħu, li jkun ħa skont il-paragrafu ta’ qabel.
 Kapitolu 3
 Forom ta’ kooperazzjoni oħrajn
 Artikolu 12
 In-notifiki amministrattivi
 1.Fuq talba tal-awtorità rikjedenti u skont ir-regoli li jirregolaw in-notifika ta’ strumenti simili fl-istat tal-awtorità rikjesta, l-awtorità rikjesta għandha tgħarraf lid-destinatarju bl-istrumenti u bid-deċiżjonijiet kollha li joħorġu mill-awtoritajiet rikjedenti u li għandhom x’jaqsmu mal-applikazzjoni tal-leġiżlazzjoni tal-VAT fl-istat tal-awtorità rikjedenti.
 2.It-talbiet għal notifika, li fihom għandu jissemma s-suġġett tal-istrument jew tad-deċiżjoni li għandha tiġi nnotifikata, għandu jkun fihom l-isem u l-indirizz tad-destinatarju u kull informazzjoni oħra li hija rilevanti biex dan jiġi identifikat.
 3.L-awtorità rikjesta għandha tgħarraf lill-awtorità rikjedenti minnufih bit-tweġiba tagħha għat-talba għal notifika u tavżaha b’mod partikulari dwar id-data meta d-destinatarju ġie mgħarraf bid-deċiżjoni jew bl-istrument.
 Artikolu 13
 Il-preżenza f’uffiċċji amministrattivi u l-parteċipazzjoni f’inkjesti amministrattivi
 1.Bi qbil bejn l-awtorità rikjedenti u l-awtorità rikjesta, u skont l-arranġamenti li tkun stabbiliet din tal-aħħar, l-awtorità rikjesta tista’ tippermetti lill-uffiċjali awtorizzati mill-awtorità rikjedenti jkunu preżenti fl-uffiċċji tagħha jew fi kwalunkwe post fejn hija twettaq dmirijietha sabiex isir l-iskambju tal-informazzjoni msemmi fl-Artikolu 2(1)(a). Meta l-informazzjoni mitluba tkun qiegħda f’dokumenti li għandhom aċċess għalihom l-uffiċjali tal-awtorità rikjesta, l-uffiċjali tal-awtorità rikjedenti għandhom jingħataw kopji tagħhom.
 2.Bi qbil bejn l-awtorità rikjedenti u l-awtorità rikjesta, u skont l-arranġamenti li tkun stabbiliet din tal-aħħar, l-awtorità rikjesta tista’ tippermetti lill-uffiċjali awtorizzati mill-awtorità rikjedenti jkunu preżenti waqt l-inkjesti amministrattivi li jsiru fit-territorju tal-istat tagħha sabiex isir l-iskambju tal-informazzjoni msemmi fl-Artikolu 2(1)(a). L-uffiċjali tal-awtorità rikjesta biss għandhom iwettqu t-tali inkjesti amministrattivi. L-uffiċjali tal-awtorità rikjedenti ma għandhomx jużaw is-setgħat ta’ spezzjoni mogħtija lill-uffiċjali tal-awtorità rikjesta. Madankollu, permezz tal-uffiċjali tal-awtorità rikjesta, huma għandu jkollhom aċċess għall-istess postijiet u għall-istess dokumenti bħalhom, għall-għan waħdieni li jwettqu l-inkjesta amministrattiva.
 3.L-uffiċjali tal-awtorità rikjedenti li jkunu jinsabu fi stat ieħor skont il-paragrafi 1 u 2 għandhom dejjem ikunu jistgħu juru l-awtorizzazzjoni tagħhom bil-miktub u fuqha jrid ikun hemm imniżżel min huma u l-kariga uffiċjali tagħhom.
 Artikolu 14
 Il-kontrolli simultanji
 1.L-istati jistgħu jiftehmu li jwettqu kontrolli simultanji kull meta jqisu li t-tali kontrolli huma iktar effettivi mill-kontrolli mwettqin minn stat wieħed waħdu.
 2.Stat partikulari għandu jidentifika b’mod indipendenti l-persuni taxxabbli li beħsiebu jipproponi biex isirulhom kontrolli simultanji. L-awtorità kompetenti ta’ dak l-istat għandha tgħarraf lill-awtorità kompetenti tal-istat l-ieħor ikkonċernat bil-każijiet proposti għal kontroll simultanju. Hija għandha tagħti r-raġunijiet tagħha għall-għażla tagħha billi tipprovdi kemm jista’ jkun l-informazzjoni li tkun wasslitha għad-deċiżjoni tagħha. Hija għandha tispeċifika l-perjodu taż-żmien li matulu għandhom jitwettqu t-tali kontrolli.
 3.Awtorità kompetenti li tirċievi proposta għal kontroll simultanju għandha tikkonferma li hija taqbel mat-tali kontroll jew tibgħat ir-raġunijiet għar-rifjut tagħha lill-awtorità kontroparti, fil-prinċipju fi żmien ġimagħtejn minn meta tirċiecvi l-proposta, iżda mhux aktar tard minn xahar wara li tirċievi l-proposta.
 4.Kull awtorità kompetenti kkonċernata għandha taħtar rappreżentant li għandu jkun responsabbli biex jissorvelja u jikkoordina l-attività ta’ kontroll.
 Kapitolu 4
 L-Eurofisc
 Artikolu 15
 Il-parteċipazzjoni tan-Norveġja fl-Eurofisc
 1.Sabiex tiġi promossa u ffaċilitata l-kooperazzjoni multilaterali fil-ġlieda kontra l-frodi tal-VAT, in-Norveġja għandha tiġi mistiedna tieħu sehem fin-netwerk imsejjaħ “Eurofisc” previst fil-Kapitolu X tar-Regolament tal-Kunsill (UE) Nru 904/2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud
 4
 bil-kundizzjonijiet stabbiliti f’dan il-Kapitolu.
 2.Il-parteċipazzjoni tan-Norveġja fl-Eurofisc mhux se tagħti lill-uffiċjali ta’ kollegament tal-Eurofisc maħturin mill-awtorità kompetenti ta’ stat partikulari aċċess għall-bażijiet tad-dejta ta’ stat ieħor.
 Artikolu 16
 L-uffiċjali ta’ kollegament tal-Eurofisc
 1.L-awtorità kompetenti tan-Norveġja għandha taħtar tal-inqas uffiċjal wieħed ta’ kollegament tal-Eurofisc li jkun responsabbli għall-iskambju tal-informazzjoni fl-oqsma ta’ ħidma tal-Eurofisc li fihom tieħu sehem in-Norveġja.
 2.L-uffiċjali ta’ kollegament tal-Eurofisc għandhom ikunu uffiċjali kompetenti fit-tifsira tal-Artikolu 4(4). Huma għandhom ikomplu jagħtu rendikont biss lill-amministrazzjonijiet nazzjonali tagħhom.
 3.L-uffiċjali ta’ kollegament tal-Eurofisc tan-Norveġja ma għandhomx jinħatru bħala koordinaturi tal-oqsma ta’ ħidma jew bħala presidenti tal-Eurofisc u ma għandhomx jieħdu sehem fil-proċeduri ta’ votazzjoni previsti fir-regoli ta’ proċedura tal-Eurofisc.
 Kapitolu 5
 Dispożizzjonijiet ġenerali
 Artikolu 17
 Il-kundizzjonijiet li jirregolaw l-iskambju tal-informazzjoni
 1.L-awtorità rikjesta għandha tibgħat l-informazzjoni msemmija fl-Artikolu 2(1)(a) jew in-notifika amministrattiva msemmija fl-Artikolu 12 lill-awtorità rikjedenti dejjem jekk:
 (a)l-għadd ta’ talbiet għall-informazzjoni li tagħmel l-awtorità rikjedenti u t-tip tagħhom ma jkunux jimponu piż amministrattiv sproporzjonat fuqha;
 (b)l-awtorità rikjedenti tkun eżawriet is-sorsi kollha tal-informazzjoni li hija setgħet tuża s-soltu f’dawk iċ-ċirkustanzi biex tikseb l-informazzjoni mitluba mingħajr ma tirriskja li tipperikola l-kisba tal-għan mixtieq.
 2.Dan il-Ftehim ma għandu jimponi l-ebda obbligu biex wieħed iwettaq xi inkjesta jew biex wieħed jipprovdi l-informazzjoni dwar xi każ partikulari jekk il-liġijiet u l-prattiki amministrattivi tal-istat li jkollu jagħti dik l-informazzjoni ma jawtorizzawhx iwettaq dawk l-inkjesti jew jiġbor dik l-informazzjoni jew jużaha għall-għanijiet tiegħu.
 3.Awtorità rikjesta tista’ tirrifjuta li tipprovdi l-informazzjoni meta, għal raġunijiet legali, l-awtorità rikjedenti ma tkunx tista’ tipprovdi informazzoni simili. L-awtorità rikjesta għandha tgħarraf lill-Kumitat Konġunt bir-raġunijiet għar-rifjut.
 4.Meta l-provvista tal-informazzjoni tkun se twassal biex jiġi żvelat sigriet kummerċjali, industrijali jew professjonali jew biex jiġi żvelat proċess kummerċjali, jew meta din il-provvista tkun se twassal biex tiġi żvelata informazzjoni li l-iżvelar tagħha jkun imur kontra l-politika pubblika, jista’ jiġi rrifjutat li tingħata din l-informazzjoni.
 5.Il-paragrafi 2, 3 u 4 ma għandhom jiġu interpretati bl-ebda mod bħala paragrafi li jawtorizzaw lill-awtorità rikjesta tirrifjuta li tagħti l-informazzjoni biss minħabba li din l-informazzjoni tkun informazzjoni ta’ bank, ta’ istituzzjoni finanzjarja oħra, ta’ mandatarju jew ta’ xi persuna li taġixxi bħala aġenzija jew fil-kapaċità ta’ fiduċjarju jew minħabba li din ikollha x’taqsam ma’ interessi ta’ sjieda f’persuna ġuridika.
 6.L-awtorità rikjesta għandha tgħarraf lill-awtorità rikjedenti bir-raġunijiet għar-rifjut ta’ talba għall-assistenza.
 Artikolu 18
 Il-feedback
 Meta awtorità kompetenti tipprovdi l-informazzjoni skont l-Artikolu 7 jew 10, hija tista’ titlob lill-awtorità kompetenti li tirċievi dik l-informazzjoni tibagħtilha l-feedback dwarha. Jekk issir talba bħal din, l-awtorità kompetenti li tirċievi l-informazzjoni għandha tibgħat il-feedback tagħha malajr kemm jista’ jkun, dejjem jekk dan ma jkunx se jkunilha ta’ piż amministrattiv sproporzjonat, mingħajr preġudizzju għar-regoli dwar is-segretezza fiskali u l-protezzjoni tad-dejta li japplikaw fl-istat tagħha.
 Artikolu 19
 Il-lingwa
 It-talbiet għall-għajnuna għandhom isiru b’lingwa li jkunu qablu dwarha l-awtorità rikjesta u l-awtorità rikjedenti, inklużi t-talbiet għal notifika u d-dokumenti mehmużin magħhom.
 Artikolu 20
 Dejta statistika
 Sat-30 ta’ Ġunju ta’ kull sena, il-Partijiet għandhom jibagħtu lista tad-dejta statistika dwar l-applikazzjoni ta’ dan it-Titolu lill-Kumitat Konġunt b’mod elettroniku.
 Artikolu 21
 Il-formoli standard u l-mezzi tal-komunikazzjoni
 1.L-informazzjoni kollha li tintbagħat skont l-Artikoli 7, 10, 11, 12 u 18 u l-istatistika li tintbagħat skont l-Artikolu 20 għandhom jintbagħtu bl-użu tal-formola standard imsemmija fl-Artikolu 41(2)(d).
 2.Il-formoli standard għandhom jintbagħtu kemm jista jkun b’mod elettroniku.
 3.Meta t-talba ma tkunx saret kollha kemm hi permezz tas-sistemi elettroniċi, l-awtorità rikjesta għandha tikkonferma li tkun irċeviet it-talba b’mod elettroniku mingħajr dewmien u, fi kwalunkwe każ, fi żmien ħamest ijiem tax-xogħol minn meta tkun irċeviet it-talba.
 4.Meta awtorità tirċievi talba jew informazzjoni li mhux suppost tkun waslet għandha, hija għandha tavża lil min ikun bagħat it-talba jew l-informazzjoni b’mod elettroniku mingħajr dewmien u, fi kwalunkwe każ, mhux aktar tard minn ħamest ijiem tax-xogħol minn meta tkun irċeviet it-talba jew l-informazzjoni.
 Titolu III
 L-assistenza għall-irkupru
 Kapitolu 1
 L-iskambju tal-informazzjoni
 Artikolu 22
 Talba għall-informazzjoni
 1.Fuq talba tal-awtorità applikanti, l-awtorità rikjesta għandha tipprovdi l-informazzjoni kollha li tista’ titqies li hija rilevanti għall-awtorità applikanti fl-irkupru tat-talbiet tagħha hekk kif imsemmi fl-Artikolu 2(1)(b).
 Sabiex tibgħat dik l-informazzjoni, l-awtorità rikjesta għandha tagħmel l-arranġamenti biex jitwettqu l-inkjesti amministrattivi li hemm bżonn sabiex tinkiseb dik l-informazzjoni.
 2.L-awtorità rikjesta ma għandhiex tkun obbligata tibgħat informazzjoni:
 (a)li ma tkunx kapaċi tikseb biex tirkupra talbiet simili għaliha stess;
 (b)li tkun tiżvela sigrieti kummerċjali, industrijali jew professjonali;
 (c)li l-iżvelar tagħha x’aktarx li jippreġudika s-sigurtà tal-istat tagħha jew ikun imur kontra l-politika pubblika ta’ dak l-istat.
 3.Il-paragrafu 2 ma għandu jiġi interpretat bl-ebda mod bħala paragrafu li jawtorizza lill-awtorità rikjesta tirrifjuta li tagħti l-informazzjoni biss minħabba li din l-informazzjoni tkun informazzjoni ta’ bank, ta’ istituzzjoni finanzjarja oħra, ta’ mandatarju jew ta’ xi persuna li taġixxi bħala aġenzija jew fil-kapaċità ta’ fiduċjarju jew minħabba li din ikollha x’taqsam ma’ interessi ta’ sjieda f’persuna.
 4.L-awtorità rikjesta għandha tgħarraf lill-awtorità applikanti bir-raġunijiet għar-rifjut ta’ talba għall-informazzjoni.
 Artikolu 23
 L-iskambju tal-informazzjoni mingħajr talba minn qabel
 Meta rifużjoni tat-taxxi jew tad-dazji jkollha x’taqsam ma’ persuna stabbilita jew residenti fi stat ieħor li fih japplika dan il-Ftehim, l-istat minn fejn għandha ssir ir-rifużjoni jista’ jgħarraf lill-istat ta’ stabbiliment jew ta’ residenza bir-rifużjoni pendenti.
 Artikolu 24
 Il-preżenza f’uffiċċji amministrattivi u l-parteċipazzjoni f’inkjesti amministrattivi
 1.Bi qbil bejn l-awtorità applikanti u l-awtorità rikjesta, u skont l-arranġamenti li tkun stabbiliet din tal-aħħar, l-uffiċjali awtorizzati mill-awtorità applikanti, bil-ħsieb li jippromwovu l-assistenza reċiproka prevista f’dan it-Titolu, jistgħu:
 (a)ikunu preżenti fl-uffiċċji fejn l-uffiċjali tal-istat rikjest iwettqu dmirijiethom;
 (b)ikunu preżenti waqt l-inkjesti amministrattivi li jsiru fit-territorju tal-istat rikjest;
 (c)jgħinu lill-uffiċjali kompetenti tal-istat rikjest waqt il-proċeduri tal-qrati f’dak l-istat.
 2.Safejn tkun tippermetti l-leġiżlazzjoni tal-istat rikjest, il-ftehim imsemmi fil-paragrafu 1(b) jista’ jipprevedi li l-uffiċjali tal-awtorità applikanti jistgħu jintervistaw lill-individwi jew jeżaminaw ir-rekords.
 3.L-uffiċjali awtorizzati mill-awtorità applikanti li jużaw il-possibbiltà mogħtija mill-paragrafi 1 u 2 iridu jkunu jistgħu juru dejjem l-awtorizzazzjoni tagħhom bil-miktub u fuqha jrid ikun hemm imniżżel min huma u l-kariga uffiċjali tagħhom.
 Kapitolu 2
 L-assistenza għan-notifika ta’ dokumenti
 Artikolu 25
 Talba għan-notifika ta’ ċerti dokumenti marbutin mat-talbiet
 1.Fuq talba tal-awtorità applikanti, l-awtorità rikjesta għandha tgħarraf lid-destinatarju bid-dokumenti kollha li joħorġu mill-istat tal-awtorità applikanti u li għandhom x’jaqsmu ma’ talba kif imsemmi fl-Artikolu 2(1)(b) jew mal-irkupru tagħha, inklużi dawk ta’ natura ġudizzjarja.
 Mat-talba għal notifika għandha tintbagħat formola standard li jkun fiha tal-inqas l-informazzjoni li ġejja:
 (a)l-isem u l-indirizz tad-destinatarju u kull informazzjoni oħra li hija rilevanti għall-identifikazzjoni tiegħu;
 (b)l-għan tan-notifika u l-perjodu li fih għandha ssir in-notifika;
 (c)deskrizzjoni tad-dokument mehmuż u n-natura tat-talba kkonċernata u l-ammont tagħha;
 (d)l-isem u l-indirizz u dettalji oħrajn ta’ kuntatt dwar:
 (i)l-uffiċċju responsabbli b’rabta mad-dokument mehmuż, u, jekk ikun differenti;
 (ii)l-uffiċċju minn fejn wieħed jista’ jikseb iktar informazzjoni dwar id-dokument innotifikat jew dwar il-possibbiltà li wieħed jikkontesta l-obbligu tal-ħlas.
 2.L-awtorità applikanti għandha tagħmel talba għal notifika skont dan l-Artikolu biss meta hija ma tkunx tista’ tagħmel notifika skont ir-regoli li jirregolaw in-notifika tad-dokument ikkonċernat fl-istat tagħha stess jew meta t-tali notifika twassal għal diffikultajiet sproporzjonati.
 3.L-awtorità rikjesta għandha tgħarraf lill-awtorità applikanti minnufih b’kull azzjoni li tkun ħadet b’rabta mat-talba tagħha għal notifika u b’mod partikulari bid-data meta d-destinatarju jkun ġie mgħarraf bid-dokument.
 Artikolu 26
 Il-mezzi ta’ notifika
 1.L-awtorità rikjesta għandha tiżgura li n-notifika fl-istat rikjest issir skont il-liġijiet, ir-regolamenti u l-prattiki amministrattivi nazzjonali applikabbli.
 2.Il-paragrafu 1 għandu jkun mingħajr preġudizzju għal kull forma oħra ta’ notifika li awtorità kompetenti tal-istat applikanti tagħmel skont ir-regoli li jkunu fis-seħħ f’dak l-istat.
 Awtorità kompetenti stabbilita fl-istat applikanti tista’ tinnotifika kull dokument lil persuna li tkun tinsab fi stat ieħor li fih japplika dan il-Ftehim b’mod dirett permezz ta’ ittra rreġistrata jew inkella b’mod elettroniku.
 Kapitolu 3
 Il-miżuri ta’ rkupru u ta’ prekawzjoni
 Artikolu 27
 Talba għall-irkupru
 1.Fuq talba tal-awtorità applikanti, l-awtorità rikjesta għandha tirkupra t-talbiet li dwarhom ikun hemm strument li jippermetti l-infurzar fl-istat tal-awtorità applikanti.
 2.Malli l-awtorità applikanti jkollha xi informazzjoni rilevanti dwar il-kwistjoni li tkun wasslet għat-talba għall-irkupru, hija għandha tgħaddiha lill-awtorità rikjesta.
 Artikolu 28
 Il-kundizzjonijiet li jirregolaw talba għall-irkupru
 1.L-awtorità applikanti ma tistax tagħmel talba għall-irkupru jekk it-talba u/jew l-istrument li jippermetti l-infurzar tagħha jkunu qed jiġu kkontestati fl-istat tagħha u sakemm dawn ikun għadhom qed jiġu kkontestati, ħlief fil-każijiet li fihom japplika t-tielet subparagrafu tal-Artikolu 31(4).
 2.Qabel ma l-awtorità applikanti tagħmel talba għall-irkupru, għandhom jiġu applikati l-proċeduri x-xierqa tal-irkupru disponibbli fl-istat tagħha, ħlief fis-sitwazzjonijiet li ġejjin:
 (a)meta jkun ovvju li ma hemm l-ebda assi għall-irkupru f’dak l-istat jew li t-tali proċeduri mhux se jwasslu għall-ħlas sħiħ tat-talba u l-awtorità applikanti jkollha informazzjoni speċifika li tindika li l-persuna kkonċernata għandha assi fl-istat tal-awtorità rikjesta;
 (b)meta r-rikors għat-tali proċeduri fl-istat tal-awtorità applikanti jkun se jwassal għal diffikultajiet sproporzjonati.
 Artikolu 29
 L-istrument li jippermetti l-infurzar fl-istat tal-awtorità rikjesta u dokumenti ta’ akkumpanjament oħrajn
 1.Ma’ kull talba għall-irkupru għandu jkun hemm strument uniformi li jippermetti l-infurzar fl-istat tal-awtorità rikjesta.
 Dan l-istrument uniformi li jippermetti l-infurzar għandu jirrifletti l-kontenut sostanzjali tal-istrument oriġinali li jippermetti l-infurzar fl-istat tal-awtorità applikanti u għandu jkun l-unika bażi għall-miżuri ta’ rkupru u ta’ prekawzjoni fl-istat tal-awtorità rikjesta. F’dak l-istat ma għandu jkun hemm bzonn tal-ebda att ta’ rikonoxximent, att li jissupplimentah jew att ta’ sostituzzjoni.
 L-istrument uniformi li jippermetti l-infurzar għandu jkun fih tal-inqas l-informazzjoni li ġejja:
 (a)informazzjoni li hija rilevanti għall-identifikazzjoni tal-istrument oriġinali li jippermetti l-infurzar, deskrizzjoni tat-talba li jkun fiha n-natura tat-talba, il-perjodu li tkopri t-talba, kull data li hija rilevanti għall-proċess tal-infurzar, u l-ammont tat-talba u l-elementi differenti li jiffurmaw dan l-ammont, bħall-kapital, l-imgħax, eċċ.;
 (b)l-isem tad-debitur u kull informazzjoni oħra li hija rilevanti għall-identifikazzjoni tiegħu;
 (c)l-isem u l-indirizz u dettalji oħrajn ta’ kuntatt dwar:
 (i)l-uffiċċju responsabbli biex jivvaluta t-talba, u, jekk ikun differenti;
 (ii)l-uffiċċju minn fejn wieħed jista’ jikseb iktar informazzjoni dwar it-talba jew dwar il-possibbiltà li wieħed jikkontesta l-obbligu tal-ħlas.
 2.It-talba għall-irkupru ta’ talba jista’ jkollha magħha dokumenti oħrajn relatati mat-talba li jkun ħariġhom l-istat tal-awtorità applikanti
 Artikolu 30
 L-eżekuzzjoni tat-talba għall-irkupru
 1.Għall-għan tal-irkupru fl-istat tal-awtorità rikjesta, kull talba li għaliha tkun saret talba għall-irkupru għandha tiġi ttrattata daqslikieku kienet talba ta’ dak l-istat, ħlief fejn hu previst mod ieħor f’dan il-Ftehim. L-awtorità rikjesta għandha tuża s-setgħat u l-proċeduri pprovduti mil-liġijiet, mir-regolamenti u mid-dispożizzjonijiet amministrattivi ta’ dak l-istat li japplikaw għall-istess talbiet, ħlief fejn hu previst mod ieħor f’dan il-Ftehim.
 L-istat tal-awtorità rikjesta ma għandux ikun obbligat jagħti l-preferenzi li jingħataw lil talbiet simili li jinqalgħu f’dak l-istat lit-talbiet li għalihom jintalab l-irkupru, ħlief fejn hu miftiehem mod ieħor jew fejn hu previst mod ieħor fil-liġijiet ta’ dak l-istat. Stat li jagħti preferenzi lit-talbiet li jinqalgħu fi stat ieħor huwa u jimplimenta dan il-Ftehim ma jistax jirrifjuta li jagħti l-istess preferenzi lill-istess talbiet jew lil talbiet simili ta’ Stati Membri oħrajn tal-Unjoni bl-istess kundizzjonijiet.
 L-istat tal-awtorità rikjesta għandu jirkupra t-talba fil-munita tiegħu stess.
 2.L-awtorità rikjesta għandha tgħarraf lill-awtorità applikanti bid-diliġenza dovuta b’kull azzjoni li tkun ħadet dwar it-talba għall-irkupru.
 3.Mid-data li fiha tirċievi t-talba għall-irkupru, l-awtorità rikjesta għandha titlob imgħax fuq il-pagamenti li jsiru tard skont il-liġijiet, ir-regolamenti u d-dispożizzjonijiet amministrattivi li japplikaw għat-talbiet tagħha stess.
 4.Meta l-liġijiet, ir-regolamenti u d-dispożizzjonijiet amministrattivi applikabbli jkunu jippermettu dan, l-awtorità rikjesta tista’ tagħti ammont ta’ żmien lid-debitur biex iħallas, jew tawtorizzah iħallas bin-nifs u titolbu l-imgħax għal dan. Hija għandha tgħarraf lill-awtorità applikanti b’kull deċiżjoni ta’ dan it-tip.
 5.Mingħajr preġudizzju għall-Artikolu 37(1), l-awtorità rikjesta għandha tgħaddi l-ammonti rkuprati b’rabta mat-talba u l-imgħax imsemmi fil-paragrafi 3 u 4 ta’ dan l-Artikolu lill-awtorità applikanti.
 Artikolu 31
 It-tilwim
 1.It-tilwim dwar it-talba, dwar l-istrument oriġinali li jippermetti l-infurzar fl-istat tal-awtorità applikanti, jew dwar l-istrument uniformi li jippermetti l-infurzar fl-istat tal-awtorità rikjesta, u t-tilwim dwar il-validità ta’ notifika li tkun għamlet awtorità applikanti, għandu jidħol fil-kompetenza tal-korpi kompetenti tal-istat tal-awtorità applikanti. Jekk waqt il-proċedura tal-irkupru, parti interessata tikkontesta t-talba, jew tikkontesta l-istrument oriġinali li jippermetti l-infurzar fl-istat tal-awtorità applikanti jew l-istrument uniformi li jippermetti l-infurzar fl-istat tal-awtorità rikjesta, l-awtorità rikjesta għandha tavża lil dik il-parti li hija għandha tressaq it-tali azzjoni quddiem il-korp kompetenti tal-istat tal-awtorità applikanti skont il-liġijiet li huma fis-seħħ f’dak l-istat.
 2.It-tilwim dwar il-miżuri ta’ infurzar li jkun ħa l-istat tal-awtorità rikjesta, jew dwar il-validità ta’ notifika li tkun għamlet awtorità tal-istat rikjest għandu jitressaq quddiem il-korp kompetenti ta’ dak l-istat skont il-liġijiet u r-regolamenti tiegħu.
 3.Meta titressaq azzjoni kif imsemmi fil-paragrafu 1, l-awtorità applikanti għandha tgħarraf lill-awtorità rikjesta b’dan u għandha tindika l-punt safejn it-talba ma tkunx qed tiġi kkontestata.
 4.Malli l-awtorità rikjesta tirċievi l-informazzjoni msemmija fil-paragrafu 3 mingħand l-awtorità applikanti jew inkella mingħand il-parti interessata, hija għandha tissospendi l-proċedura tal-infurzar safejn din ikollha x’taqsam mal-parti kkontestata tat-talba sakemm il-korp kompetenti jkun iddeċieda dwar din il-kwistjoni u sakemm l-awtorità applikanti ma titlobx mod ieħor skont it-tielet subparagrafu ta’ dan il-paragrafu.
 Fuq talba tal-awtorità applikanti jew kull meta l-awtorità rikjesta tqis li dan ikun meħtieġ, u mingħajr preġudizzju għall-Artikolu 33, l-awtorità rikjesta tista’ tieħu miżuri ta’ prekawzjoni biex tiżgura l-irkupru safejn il-liġijiet u r-regolamenti applikabbli jkunu jippermettu dan.
 L-awtorità applikanti tista’ titlob lill-awtorità rikjesta tirkupra talba kkontestata jew il-parti kkontestata ta’ talba skont il-liġijiet, ir-regolamenti u l-prattiki amministrattivi li huma fis-seħħ fl-istat tagħha, safejn il-liġijiet, ir-regolamenti u l-prattiki amministrattivi li huma fis-seħħ fl-istat tal-awtorità rikjesta jkunu jippermettu dan. Kull talba ta’ dan it-tip għandha tkun motivata. Jekk, wara, ir-riżultat tal-kontestazzjoni jkun favur id-debitur, l-awtorità applikanti għandha tirrimborża s-somom kollha rkuprati flimkien ma’ kull kumpens li jkun dovut skont il-liġijiet li jkunu fis-seħħ fl-istat tal-awtorità rikjesta.
 Jekk l-istat tal-awtorità applikanti u dak tal-awtorità rikjesta jkunu nedew proċedura ta’ ftehim reċiproku bejniethom, u l-eżitu tal-proċedura jkun jista’ jaffettwa t-talba li għaliha tkun intalbet l-assistenza, il-miżuri ta’ rkupru għandhom jiġu sospiżi jew jitwaqqfu sakemm tintemm dik il-proċedura, dejjem jekk din ma jkollhiex x’taqsam ma’ każ ta’ urġenza immedjata minħabba frodi jew insolvenza. Jekk jiġu sospiżi jew jitwaqqfu l-miżuri ta’ rkupru, għandu japplika t-tieni subparagrafu.
 Artikolu 32
 L-emendar tat-talba għall-assistenza għall-irkupru jew l-irtirar tagħha
 1.L-awtorità applikanti għandha tgħarraf lill-awtorità rikjesta minnufih dwar kull emenda sussegwenti tat-talba tagħha għall-irkupru jew dwar l-irtirar tat-talba tagħha, u għandha tagħti r-raġunijiet tagħha għal dan.
 2.Jekk l-emenda tat-talba ssir minħabba deċiżjoni tal-korp kompetenti msemmi fl-Artikolu 31(1), l-awtorità applikanti għandha tibgħat dik id-deċiżjoni flimkien ma’ strument uniformi rivedut li jippermetti l-infurzar fl-istat tal-awtorità rikjesta. L-awtorità rikjesta mbagħad għandha tkompli twettaq iktar miżuri ta’ rkupru abbażi tal-istrument rivedut.
 Il-miżuri ta’ rkupru jew ta’ prekawzjoni li jkunu diġà ttieħdu abbażi tal-istrument uniformi oriġinali li jippermetti l-infurzar fl-istat tal-awtorità rikjesta jistgħu jitkomplew abbażi tal-istrument rivedut, sakemm it-talba ma tkunx ġiet emendata minħabba li l-istrument oriġinali li jippermetti l-infurzar fl-istat tal-awtorità applikanti jew l-istrument uniformi oriġinali li jippermetti l-infurzar fl-istat tal-awtorità rikjesta ma jkunux validi.
 L-Artikoli 29 u 31 għandhom japplikaw għall-istrument rivedut.
 Artikolu 33
 It-talba għall-miżuri ta’ prekawzjoni
 1.Fuq talba tal-awtorità applikanti u jekk tkun tista’ tagħmel dan skont il-liġijiet nazzjonali tagħha u skont il-prattiki amministrattivi tagħha, l-awtorità rikjesta għandha tieħu miżuri ta’ prekawzjoni biex tiżgura l-irkupru meta t-talba jew l-istrument li jippermetti l-infurzar fl-istat tal-awtorità applikanti jkunu qed jiġu kkontestati fiż-żmien meta ssir it-talba, jew meta jkun għad m’hemmx strument li jippermetti l-infurzar fl-istat tal-awtorità applikanti għal dik it-talba, safejn il-liġijiet u l-prattiki amministrattivi fl-istat tal-awtorità applikanti jkunu jippermettu li jittieħdu miżuri ta’ prekawzjoni f’sitwazzjonijiet simili.
 Id-dokument li jitfassal biex jiġu permessi l-miżuri ta’ prekawzjoni fl-istat tal-awtorità applikanti u li jkollu x’jaqsam mat-talba li għaliha tintalab l-assistenza reċiproka għandu jinhemeż mat-talba għall-miżuri ta’ prekawzjoni fl-istat tal-awtorità rikjesta. Fl-istat tal-awtorità rikjesta ma għandu jkun hemm l-ebda att ta’ rikonoxximent jew att ta’ sostituzzjoni b’rabta ma’ dan id-dokument, u l-ebda att li jissupplimentah.
 2.It-talba għall-miżuri ta’ prekawzjoni jista’ jkollha magħha dokumenti oħrajn relatati mat-talba.
 Artikolu 34
 Ir-regoli li jirregolaw it-talba għall-miżuri ta’ prekawzjoni
 Sabiex l-Artikolu 33 jidħol fis-seħħ, l-Artikoli 27(2), 30(1) u (2), 31 u 32 għandhom japplikaw mutatis mutandis.
 Artikolu 35
 Limiti fuq l-obbligi tal-awtorità rikjesta
 1.L-awtorità rikjesta ma għandhiex tkun obbligata tagħti l-assistenza prevista fl-Artikoli 27 sa 33 jekk l-irkupru tat-talba jkun se jwassal għal diffikultajiet ekonomiċi jew soċjali serji fl-istat tagħha minħabba s-sitwazzjoni tad-debitur, safejn il-liġijiet, ir-regolamenti u l-prattiki amministrattivi li huma fis-seħħ f’dak l-istat ikunu jippermettu t-tali eċċezzjoni għat-talbiet nazzjonali.
 2.L-awtorità rikjesta ma għandhiex tkun obbligata tagħti l-assistenza prevista fl-Artikolu 22 u fl-Artikoli 24 sa 33 jekk it-talba oriġinali għall-assistenza skont l-Artikolu 22, 24, 25, 27 jew 33 issir għal talbiet li jkollhom iktar minn ħames snin, li jkunu jibdew mid-data dovuta tat-talba fl-istat tal-awtorità applikanti sad-data tat-talba oriġinali għall-assistenza.
 Madankollu, f’każijiet fejn ikunu qed jiġu kkontestati t-talba jew l-istrument oriġinali li jippermetti l-infurzar fl-istat tal-awtorità applikanti, il-perjodu ta’ ħames snin għandu jitqies li jibda minn meta jiġi stabbilit, fl-istat tal-awtorità applikanti, li t-talba jew l-istrument li jippermetti l-infurzar ma jistgħux jiġu kkontestati iktar.
 Barra minn hekk, f’każijiet fejn l-istat tal-awtorità applikanti jkun ippermetta li l-pagament jew il-pjan ta’ ħlas bin-nifs jiġi pospost, il-perjodu ta’ ħames snin għandu jitqies li jibda minn meta jkun intemm il-perjodu kollu tal-pagament.
 Madankollu, f’dawk il-każijiet, l-awtorità rikjesta ma għandhiex tkun obbligata tagħti l-assistenza għal talbiet li jkollhom iktar minn għaxar snin, li jkunu jibdew mid-data dovuta tat-talba fl-istat tal-awtorità applikanti.
 3.Stat ma għandux ikun obbligat jagħti l-assistenza jekk it-talbiet koperti minn dan il-Ftehim li għalihom tintalab l-assistenza b’kollox ikunu jammontaw għal inqas minn EUR 1 500.
 4.L-awtorità rikjesta għandha tgħarraf lill-awtorità applikanti bir-raġunijiet għar-rifjut ta’ talba għall-assistenza.
 Artikolu 36
 Il-kwistjonijiet marbutin mal-limitazzjoni
 1.Il-kwistjonijiet marbutin mal-perjodi tal-limitazzjoni għandhom ikunu rregolati biss mil-liġijiet li jkunu fis-seħħ fl-istat tal-awtorità applikanti.
 2.F’dak li għandu x’jaqsam mas-sospensjoni, mal-interruzzjoni jew mat-titwil tal-perjodi tal-limitazzjoni, kull pass li tieħu l-awtorità rikjesta fl-irkupru tat-talbiet jew li jittieħed f’isimha b’segwitu għal talba għall-assistenza u li jwassal biex jiġi sospiż, interrott jew imtawwal il-perjodu tal-limitazzjoni skont il-liġijiet li jkunu fis-seħħ fl-istat tal-awtorità rikjesta għandu jkollu l-istess effett fl-istat tal-awtorità applikanti, dejjem jekk il-liġijiet ta’ dan l-istat ikunu jipprevedu l-effett korrispondenti.
 Jekk il-liġijiet li jkunu fis-seħħ fl-istat tal-awtorità rikjesta ma jippermettux li jiġi sospiż, interrott jew imtawwal il-perjodu tal-limitazzjoni, kull pass li tieħu l-awtorità rikjesta fl-irkupru tat-talbiet jew li jittieħed f’isimha b’segwitu għal talba għall-assistenza li, kieku wettqitu l-awtorità applikanti fl-istat tagħha stess jew kieku twettaq f’isimha f’dak l-istat, kien iwassal biex jiġi sospiż, interrott jew imtawwal il-perjodu tal-limitazzjoni skont il-liġijiet ta’ dak l-istat, għandu jitqies li jkun ittieħed f’dan l-istat tal-aħħar safejn għandu x’jaqsam ma’ dak l-effett.
 L-ewwel u t-tieni subparagrafi ma għandhomx jaffettwaw id-dritt tal-istat tal-awtorità applikanti li jieħu miżuri li jwasslu biex jiġi sospiż, interrott jew imtawwal il-perjodu tal-limitazzjoni skont il-liġijiet li jkunu fis-seħħ f’dak l-istat.
 3.L-awtorità applikanti u l-awtorità rikjesta għandhom javżaw lil xulxin b’kull azzjoni li tinterrompi, tissospendi jew ittawwal il-perjodu tal-limitazzjoni tat-talba li għaliha jkunu ntalbu l-miżuri ta’ rkupru u ta’ prekawzjoni, jew li tista’ twassal għal dan.
 Artikolu 37
 L-ispejjeż
 1.Minbarra l-ammonti msemmija fl-Artikolu 30(5), l-awtorità rikjesta għandha tfittex li tirkupra mingħand il-persuna kkonċernata wkoll l-ispejjeż marbutin mal-irkupru li hija tkun ġarrbet skont il-liġijiet u r-regolamenti tal-istat tagħha u li żżomm dan l-ammont.
 2.L-istati għandhom jirrinunzjaw it-talbiet kollha li jkunu għamlu lil xulxin għar-rimborż tal-ispejjeż li joħorġu minn kull assistenza reċiproka li jkunu taw lil xulxin skont dan il-Ftehim.
 Madankollu, meta l-irkupru joħloq problema speċifika jew ikun jinvolvi spejjeż kbar ħafna jew ikollu x’jaqsam mal-kriminalità organizzata, l-awtorità applikanti u l-awtorità rikjesta jistgħu jiftehmu bejniethom dwar arranġamenti speċifiċi tar-rimborż għall-każijiet ikkonċernati.
 3.Minkejja l-paragrafu 2, l-istat tal-awtorità applikanti għandu jħallas lill-istat tal-awtorità rikjesta l-ispejjeż kollha u t-telf kollu li dan iġarrab minħabba azzjonijiet li jitqiesu li ma kinux motivati, f’dak li għandu x’jaqsam mas-sustanza tat-talba jew mal-validità tal-istrument li jippermetti l-infurzar u/jew mal-miżuri ta’ prekawzjoni maħruġin mill-awtorità applikanti.
 Kapitolu 4
 Ir-regoli ġenerali li jirregolaw kull tip ta’ talba għall-assistenza għall-irkupru
 Artikolu 38
 L-użu tal-lingwi
 1.It-talbiet kollha għall-assistenza, il-formoli standard għan-notifiki u l-istrumenti uniformi li jippermettu l-infurzar fl-istat tal-awtorità rikjesta għandhom jintbagħtu bil-lingwa uffiċjali jew b’waħda mil-lingwi uffiċjali tal-istat tal-awtorità rikjesta jew għandu jkollhom magħhom traduzzjoni f’dik il-lingwa jew f’waħda minn dawk il-lingwi. Il-fatt li ċerti partijiet tagħhom ikunu miktubin b’lingwa li mhijiex dik uffiċjali jew li mhijiex waħda mil-lingwi uffiċjali ta’ dak l-istat ma għandux jaffettwa l-validità tagħhom jew il-validità tal-proċedura, safejn dik il-lingwa tkun waħda li jkunu qablu dwarha l-istati kkonċernati.
 2.Id-dokumenti li għalihom tintalab notifika skont l-Artikolu 25 jistgħu jintbagħtu lill-awtorità rikjesta b’lingwa uffiċjali tal-istat tal-awtorità applikanti.
 3.Meta ma’ talba jintbagħtu dokumenti oħrajn minbarra dawk imsemmijin fil-paragrafi 1 u 2, l-awtorità rikjesta tista’ titlob lill-awtorità applikanti tibagħtilha traduzzjoni tat-tali dokumenti fil-lingwa uffiċjali tal-istat tagħha jew f’waħda mil-lingwi uffiċjali tiegħu jew f’lingwa oħra li jkunu qablu dwarha l-istati kkonċernati, fejn ikun hemm bżonn.
 Artikolu 39
 Dejta statistika
 Sat-30 ta’ Ġunju ta’ kull sena, il-Partijiet għandhom jibagħtu lista tad-dejta statistika dwar l-applikazzjoni ta’ dan it-Titolu lill-Kumitat Konġunt b’mod elettroniku.
 Artikolu 40
 Il-formoli standard u l-mezzi tal-komunikazzjoni
 1.It-talbiet għall-informazzjoni li jsiru skont l-Artikolu 22(1), it-talbiet għal notifika li jsiru skont l-Artikolu 25(1), it-talbiet għall-irkupru li jsiru skont l-Artikolu 27(1) jew it-talbiet għall-miżuri ta’ prekawzjoni li jsiru skont l-Artikolu 33(1) u d-dejta statistika li tintbagħat skont l-Artikolu 39 għandhom jintbagħtu b’mod elettroniku bl-użu ta’ formola standard, sakemm dan ma jkunx prattiku għal raġunijiet tekniċi. Safejn ikun possibbli, dawn il-formoli għandhom jintużaw ukoll għal kull korrispondenza oħra li tintbagħat wara b’rabta mat-talba.
 L-istrument uniformi li jippermetti l-infurzar fl-istat tal-awtorità rikjesta, id-dokument li jippermetti l-miżuri ta’ prekawzjoni fl-istat tal-awtorità applikanti u d-dokumenti l-oħrajn imsemmijin fl-Artikolu 29 u fl-Artikolu 33 ukoll għandhom jintbagħtu b’mod elettroniku, sakemm dan ma jkunx prattiku għal raġunijiet tekniċi.
 Meta dan ikun xieraq, mal-formoli standard jistgħu jintbagħtu rapporti, dikjarazzjonijiet u dokumenti oħrajn jew kopji tagħhom iċċertifikati bħala awtentiċi jew estratti minnhom, li wkoll għandhom jintbagħtu b’mod elettroniku, sakemm dan ma jkunx prattiku għal raġunijiet tekniċi.
 Il-formoli standard u l-korrispondenza b’mod elettroniku jistgħu jintużaw ukoll għall-iskambju tal-informazzjoni skont l-Artikolu 23.
 2.Il-paragrafu 1 ma għandux japplika għall-informazzjoni u għad-dokumenti li jinkisbu permezz tal-preżenza tal-uffiċjali f’uffiċċji amministrattivi fi stat ieħor jew permezz tal-parteċipazzjoni f’inkjesti amministrattivi fi stat ieħor skont l-Artikolu 24.
 3.Jekk il-korrispondenza ma ssirx b’mod elettroniku jew billi jintużaw il-formoli standard, dan ma għandux jaffettwa l-validità tal-informazzjoni miksuba jew tal-miżuri li jittieħdu hija u tiġi implimentata talba għall-assistenza.
 4.In-netwerk tal-komunikazzjoni elettronika u l-formoli standard adottati għall-implimentazzjoni ta’ dan il-Ftehim jistgħu jintużaw ukoll għall-assistenza għall-irkupru b’rabta ma’ talbiet oħrajn minbarra t-talbiet imsemmijin fl-Artikolu 2(1)(b) jekk it-tali assistenza għall-irkupru tkun tista’ tingħata skont strumenti bilaterali jew multilaterali oħrajn dwar il-kooperazzjoni amministrattiva bejn l-istati li jkunu legalment vinkolanti.
 5.Sakemm il-Kumitat Konġunt ma jadotta l-ebda regola ddettaljata dwar l-implimentazzjoni ta’ dan it-Titolu, l-awtoritajiet kompetenti għandhom jużaw ir-regoli li huma adottati dal-ħin għall-implimentazzjoni tad-Direttiva tal-Kunsill 2010/24/UE
 5
 , inklużi l-formoli standard, fejn it-terminu “Stat Membru”se jiġi interpretat bħala terminu li jinkludi lin-Norveġja wkoll.
 Minkejja s-subparagrafu ta’ qabel, l-istat tal-awtorità rikjesta għandu juża l-munita tal-Ewro biex jittrasferixxi l-ammonti rkuprati lill-istat tal-awtorità applikanti, sakemm ma jkunx hemm qbil mod ieħor bejn l-istati kkonċernati. L-istati li ma għandhomx l-Ewro bħala l-munita uffiċjali tagħhom għandhom jiftehmu man-Norveġja dwar il-munita li se jużaw biex jittrasferixxu l-ammonti rkuprati bejniethom u għandhom jgħarrfu lill-Kumitat Konġunt b’dan.
 Titolu IV
 L-implimentazzjoni u l-applikazzjoni
 Artikolu 41
 Il-Kumitat Konġunt
 1.Il-Partijiet b’dan qed jistabbilixxu Kumitat Konġunt magħmul minn rappreżentanti tal-Partijiet. Il-Kumitat Konġunt għandu jiżgura l-funzjonament tajjeb u l-implimentazzjoni tajba ta’ dan il-Ftehim.
 2.Il-Kumitat Konġunt għandu jagħmel rakkomandazzjonijiet biex jippromwovi l-għanijiet ta’ dan il-Ftehim u jadotta deċiżjonijiet:
 (a)li jistabbilixxu l-frekwenza tal-iskambju awtomatiku tal-informazzjoni msemmi fl-Artikolu 11, l-arranġamenti prattiċi għal dan l-iskambju u l-kategoriji eżatti tal-informazzjoni li dwarhom trid tiġi skambjata l-informazzjoni b’mod awtomatiku;
 (b)li jirrevedu r-riżultati tal-iskambju awtomatiku tal-informazzjoni għal kull kategorija stabbilita skont il-punt (a) sabiex ikun żgurat li dan it-tip ta’ skambju jsir biss meta dan ikun l-iktar mod effiċjenti biex tiġi skambjata l-informazzjoni;
 (c)li jistabbilixxu kategoriji ġodda tal-informazzjoni li għandha tiġi skambjata skont l-Artikolu 11 jekk l-iskambju awtomatiku tagħha jkun l-iktar mod effiċjenti ta’ kooperazzjoni;
 (d)biex tiġi adottata l-formola standard għall-komunikazzjoni tal-informazzjoni skont l-Artikolu 21(1) u l-Artikolu 40(1);
 (e)li jistabbilixxu x’għandu jiġi trażmess permezz tan-NKK u tal-ISK jew b’mezzi oħrajn;
 (f)dwar l-ammont u l-modalitajiet tal-kontribut finanzjarju li n-Norveġja għandha tagħti lill-baġit ġenerali tal-Unjoni Ewropea għall-ispejjeż li jiġġarrbu minħabba li hija tieħu sehem fis-sistemi ta’ informazzjoni Ewropej, filwaqt li jitqiesu d-deċiżjonijiet imsemmijin fil-punti (d) u (e);
 (g)li jadottaw ir-regoli ta’ implimentazzjoni dwar l-arranġamenti prattiċi għall-organizzazzjoni tal-kuntatti bejn l-uffiċċji ċentrali ta’ kollegament u d-dipartimenti ta’ kollegament imsemmijin fl-Artikolu 4(2)(b) u fl-Artikolu 4(3)(b);
 (h)li jistabbilixxu l-arranġamenti prattiċi bejn l-uffiċċji ċentrali ta’ kollegament għall-implimentazzjoni tal-Artikolu 4(5);
 (i)li jadottaw ir-regoli ta’ implimentazzjoni dwar il-konverżjoni tal-ammonti li jridu jiġu rkuprati u dwar it-trasferiment tal-ammonti rkuprati;
 (j)li jadottaw il-proċedura għall-konklużjoni tal-ftehim dwar il-livell tas-servizz imsemmi fl-Artikolu 5;
 (k)biex jiġu emendati r-referenzi għall-atti legali tal-Unjoni u tan-Norveġja inklużi f’dan il-Ftehim.
 3.Il-Kumitat Konġunt għandu jaġixxi bl-unanimità. Id-deċiżjonijiet tal-Kumitat Konġunt għandhom jorbtu lill-Partijiet. Il-Kumitat Konġunt għandu jadotta r-regoli ta’ proċedura tiegħu.
 4.Il-Kumitat Konġunt għandu jiltaqa’ tal-inqas darba kull sentejn. Kull Parti tista’ titlob li tissejjaħ laqgħa. Kull Parti għandha tippresiedi l-Kumitat Konġunt b’mod alternat. Id-data u l-post ta’ kull laqgħa, kif ukoll l-aġenda, għandhom jiġu stabbiliti bi qbil bejn il-Partijiet.
 5.Jekk Parti tkun tixtieq tirrevedi l-Ftehim, hija għandha tressaq proposta lill-Kumitat Konġunt, li għandu jagħmel ir-rakkomandazzjonijiet tiegħu dwarha, b’mod partikulari sabiex jinbdew in-negozjati skont ir-regoli għan-negozjati internazzjonali tal-Partijiet.
 Artikolu 42
 Is-soluzzjoni tat-tilwim
 It-tilwim li jista’ jinqala’ bejn il-Partijiet dwar l-interpretazzjoni ta’ dan il-Ftehim jew l-applikazzjoni tiegħu għandu jiġi solvut billi jsiru konsultazzjonijiet fil-Kumitat Konġunt. Il-Partijiet għandhom jibagħtu l-informazzjoni rilevanti kollha li hemm bżonn biex il-kwistjoni tiġi eżaminata bir-reqqa lill-Kumitat Konġunt bil-ħsieb li jissolva t-tilwim.
 Titolu V
 Dispożizzjonijiet finali
 Artikolu 43
 Il-kamp ta’ applikazzjoni territorjali
 Dan il-Ftehim għandu japplika għat-territorju tan-Norveġja kif stabbilit fl-Artikoli 1 u 2 tal-Att Norveġiż numru 58 tad-19 ta’ Ġunju 2009 dwar it-taxxa fuq il-valur miżjud, u għat-territorji li għalihom japplikaw it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, bil-kundizzjonijiet stabbiliti f’dawk it-Trattati, ħlief għat-territorji msemmijin fl-Artikolu 6 tad-Direttiva tal-Kunsill 2006/112/KE.
 Artikolu 44
 Dħul fis-seħħ, tul ta’ żmien u terminazzjoni
 1.Il-Partijiet għandhom japprovaw il-Ftehim skont il-proċeduri legali interni tagħhom.
 2.Dan il-Ftehim għandu jidħol fis-seħħ fl-ewwel jum tat-tieni xahar ta’ wara d-data meta l-Partijiet ikunu għarrfu lil xulxin li lestew il-proċeduri legali interni tagħhom imsemmijin fil-paragrafu 1.
 3.Dan il-Ftehim għandu jkun validu għal perjodu taż-żmien mhux definit. Kull Parti tista’ tavża lill-Parti l-oħra bil-miktub li hija jkun beħsiebha twaqqaf il-Ftehim. It-terminazzjoni għandha sseħħ sitt xhur wara d-data tan-notifika.
 4.In-notifiki li jsiru skont dan l-Artikolu għandhom jintbagħtu lis-Segretarjat Ġenerali tal-Kunsill tal-Unjoni Ewropea fil-każ tal-Unjoni u lill-Ministeru għall-Affarijiet Barranin fil-każ tan-Norveġja.
 Artikolu 45
 Annessi
 L-Annessi ta’ dan il-Ftehim għandhom jiffurmaw parti integrali minnu.
 Artikolu 46
 Ir-rabta ma’ ftehimiet bilaterali jew multilaterali oħrajn u mal-arranġamenti bejn l-istati
 Id-dispożizzjonijiet ta’ dan il-Ftehim għandhom jieħdu preċedenza fuq id-dispożizzjonijiet ta’ kull strument bilaterali jew multilaterali ieħor dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tal-VAT li jkun legalment vinkolanti u li jkun ġie konkluż bejn Stat Membru tal-Unjoni jew diversi Stati Membri tagħha u n-Norveġja, safejn id-dispożizzjonijiet ta’ dan l-istrument ma jkunux kompatibbli ma’ dawk ta’ dan il-Ftehim.
 Artikolu 47
 It-test awtentiku
 Qegħdin isiru żewġ kopji ta’ dan il-Ftehim bin-Norveġiż, bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Irlandiż, bl-Ispanjol, bl-Iżvediż, bil-Kroat, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan u bl-Ungeriż, u kull wieħed minn dawn it-testi huwa awtentiku bl-istess mod.
 Artikolu 48
 Twessigħ tal-Ftehim għal Stati Membri ġodda tal-UE
 Meta pajjiż isir Stat Membru tal-Unjoni, it-test tal-Ftehim bil-lingwa tal-pajjiż li jkun għadu kemm sar Stat Membru, kif stabbilit mill-Kunsill tal-Unjoni, għandu jiġi awtentikat permezz ta’ skambju tal-ittri bejn l-Unjoni u n-Norveġja.
 Firem
 ANNESS 1
 Lista tal-provvisti tal-oġġetti u tas-servizzi li għalihom japplika l-Artikolu 7(4):
 (1)l-importazzjonijiet ta’ valur negliġibbli (imsemmijin fl-Artikolu 23 tad-Direttiva tal-Kunsill 2009/132/KE
 6
 );
 (2)is-servizzi relatati mal-proprjetà immobbli (imsemmijin fl-Artikolu 47 tad-Direttiva tal-Kunsill 2006/112/KE);
 (3)is-servizzi tat-telekomunikazzjoni, is-servizzi tax-xandir bir-radju u bit-televiżjoni u s-servizzi fornuti b’mod elettroniku (imsemmijin fl-Artikolu 3(t) ta’ dan il-Ftehim).
 (1)
 Id-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data (ĠU L 281, 23.11.1995, p. 31).
 (2)
 Ir-Regolament ta’ Implimentazzjoni tal-Kunsill (UE) Nru 282/2011 tal-15 ta’ Marzu 2011 li jistabbilixxi miżuri ta’ implimentazzjoni fir-rigward tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 77, 23.3.2011, p. 1).
 (3)
 Id-Direttiva tal-Parlament Ewropew u tal-Kunsill 95/46/KE tal-24 ta’ Ottubru, 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data (ĠU L 281, 23.11.1995, p. 31).
 (4)
 Ir-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1).
 (5)
 Id-Direttiva tal-Kunsill 2010/24/UE tas-16 ta’ Marzu 2010 dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra (ĠU L 84, 31.3.2010, p. 1).
 (6)
 Id-Direttiva tal-Kunsill 2009/132/KE tad-19 ta’ Ottubru 2009 li tiddetermina l-kamp ta’ applikazzjoni tal-Artikolu 143(b) u (c) tad-Direttiva 2006/112/KE dwar l-eżenzjoni mit-taxxa fuq il-valur miżjud fuq l-importazzjoni finali ta’ ċerti oġġetti (ĠU L 292, 10.11.2009, p. 5).


text:
 Svarbus teisinis pranešimas
 |
 52008PC0869
 Pasiūlymas Tarybos sprendimas dėl valstybių narių užimtumo politikos gairių /* KOM/2008/0869 galutinis - CNS 2008/0252 */
 [pic] | EUROPOS BENDRIJŲ KOMISIJA |Briuselis, 28.1.2009KOM(2008) 869 galutinis2008/0252 (CNS)PasiūlymasTARYBOS SPRENDIMASdėl valstybių narių užimtumo politikos gairių(pateikta Komisijos)AIŠKINAMASIS MEMORANDUMAS2005 m. paskelbta atnaujinta Lisabonos strategija grindžiama trejų metų valdymo ciklais, kartu su ja pateikiamas integruotas ekonominių, socialinių ir aplinkosaugos gairių paketas.Remdamosi integruotomis gairėmis, kurios 2008 m. priimtos kaip atnaujintos Lisabonos strategijos antro trejų metų ciklo dalis[1] ir galioja iki 2010 m., valstybės narės parengia nacionalines reformų programas (toliau – NRP), kuriose nustato strategijas ekonomikos augimo ir darbo vietų kūrimo tikslams siekti. Bendros užimtumo ataskaitos projekte ir rekomendacijų konkrečioms šalims pasiūlyme, kurį Komisija priėmė pagal EB sutarties 128 straipsnio 1 dalį, numatyta, kad Komisija atlieka NRP iškeltų užimtumo uždavinių įgyvendinimo vertinimą.Iš vertinimo matyti, kad struktūrinės reformos vykdomos valstybėse narėse – tai turėjo įtakos nedarbo mažėjimui ir užimtumo didėjimui ES 2007 m. Tačiau 2008 m. antrąjį pusmetį ekonomikos perspektyvos labai pasikeitė dėl finansų, bankų ir paskolų krizės. Prognozuojama, kad 2009 m. ES užimtumo augimas mažės ar netgi bus neigiamas, o nedarbas – didės.Užimtumo gairėmis padedamas pagrindas, kuriuo nustatomi valstybių narių ir ES politikos gairės ir bendri tikslai. Laikydamosi gairių valstybės narės gali daugiausia dėmesio skirti konkretiems poreikiams, kurie įvairiose šalyse gali skirtis ir kisti keičiantis ekonominiam ciklui. Gairėse nustatyti vidutinės trukmės laikotarpio prioritetai lieka aktualūs:- įdarbinti ir darbo vietose išlaikyti daugiau žmonių, didinti darbo jėgos pasiūlą ir modernizuoti socialinės apsaugos sistemas;- gerinti darbuotojų ir įmonių gebėjimą prisitaikyti;- didinti investicijas į žmogiškąjį kapitalą tobulinant švietimą ir įgūdžius.Kaip teigiama Europos ekonomikos atkūrimo plane[2], siekiant įveikti dabartinę ekonominę ir finansinę krizę, būtina imtis neatidėliotinų veiksmų ir tuo pačiu tęsti pagal struktūrinių reformų darbotvarkę numatytus veiksmus bei siekti vidutinės trukmės ir ilgalaikių tikslų. Reikėtų išskirti du politikos prioritetus, kuriems įgyvendinti būtini neatidėliotini veiksmai: galimybių įsidarbinti, ypač labiausiai pažeidžiamiems asmenims, užtikrinant darbo rinkos lankstumo ir užimtumo garantijų pusiausvyrą, gerinimas; ir įgūdžių tobulinimas bei jų atitikties darbo rinkos poreikiams gerinimas. Šiuo tikslu nustatytos politinės priemonės pateikiamos dabartinėse užimtumo gairėse.- Darbo rinkos lankstumo ir užimtumo garantijų pusiausvyra – tai integruota politikos strategija, kuria siekiama padėti darbuotojams ir įmonėms prisitaikyti ir užtikrinti, kad ES galėtų pasinaudoti globalizacijos teikiama nauda. Kai kurie darbo rinkos lankstumo ir užimtumo garantijų pusiausvyros aspektai netgi svarbesni artimiausiu metu: tobulinti motyvavimo sistemas, visų pirma skirtas žemos kvalifikacijos darbuotojams; didinti subsidijas pažeidžiamų asmenų ir didžiausios ilgalaikio nedarbo rizikos asmenų grupėms skirtoms darbo vietoms steigti ir trumpiems mokymo kursams rengti; suteikti profesinio persikvalifikavimo galimybes ir galimybes įgyti naujų įgūdžių, reikalingų darbui mažiau krizės paveiktuose sektoriuose; atitinkama socialinė apsauga suteikiant pajamų garantijas, paskatas dirbti ir padedant išsaugoti turimą perkamąją galią; suderintos darbo sutartys, kuriomis mažinamas susiskaidymas, tuo pačiu išvengiant galimybių sudaryti lanksčias sutartis. Be to, dabartinėmis ekonominėmis aplinkybėmis taip pat labai svarbus socialinis dialogas, kuris yra būtinas norint sėkmingai užtikrinti darbo rinkos lankstumo ir užimtumo garantijų pusiausvyrą.- Siekiant prisitaikyti prie demografinių ir technologinių pokyčių ir pasinaudoti perėjimu į mažai anglies išskiriančių technologijų ekonomiką, taip pat siekiant ES padėti atsigauti po krizės, labai svarbu, kad būtų dedamos didelės pastangos lavinti įgūdžius visuose kvalifikacijų lygmenyse. Prastėjant įsidarbinimo galimybėms taip pat labai svarbu, kad artimiausiu metu asmenų įgūdžiai būtų geriau pritaikyti turimoms darbo vietoms. Bedarbiams, taip pat pažeidžiamiems asmenims reikia ugdyti šių dienų darbo rinkoje paklausius įgūdžius. Šiuo požiūriu labai svarbu numatyti būsimus įgūdžių poreikius, ypač rengiantis ekonomikos pakilimui. Viešosioms įdarbinimo įstaigoms, socialiniams partneriams ir universitetams tenka svarbi užduotis tiek numatant įgūdžių poreikius, tiek gerinant jų tinkamumą darbo vietoms ir užtikrinant, kad asmenys turi reikiamų įgūdžių. Tai įgyvendinti padės iniciatyva „Nauji gebėjimai naujoms darbo vietoms“[3].- Šiuo atžvilgiu būtina toliau stiprinti užimtumo gairių ir Europos socialinio fondo (ESF) sąsajas. Reaguodamas į ekonominę krizę, ESF gali finansuoti neatidėliotinus veiksmus, susijusius su darbo rinkos lankstumo ir užimtumo garantijų pusiausvyra ir įgūdžiais bei tiksline parama pažeidžiamiausių asmenų grupėms, kurių imasi valstybės narės. Europos prisitaikymo prie globalizacijos padarinių fondas ir toliau padės valstybėms narėms remti dėl darbo vietų mažinimo atleistus darbuotojus ir darbo vietose išlaikyti kvalifikuotus darbuotojus, kurių reikės ekonomikai atsigaunant.Dabartinėse užimtumo gairėse nustatyti bendri tikslai ir prioritetai, taip pat politika ir reformų darbotvarkė ir toliau lieka aktualūs dabartinės krizės sąlygomis. Remiantis 128 straipsnio 2 dalimi, gairių galiojimas 2009 m. turi būti patvirtintas Tarybos sprendimu pasikonsultavus su Europos Parlamentu, Europos ekonomikos ir socialinių reikalų komitetu, Regionų komitetu bei Užimtumo komitetu.2008/0252 (CNS)PasiūlymasTARYBOS SPRENDIMASdėl valstybių narių užimtumo politikos gairiųEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 128 straipsnio 2 dalį,atsižvelgdama į Komisijos pasiūlymą[4],atsižvelgdama į Europos Parlamento nuomonę[5],atsižvelgdama į Europos ekonomikos ir socialinių reikalų komiteto nuomonę[6],atsižvelgdama į Regionų komiteto nuomonę[7],atsižvelgdama į Užimtumo komiteto nuomonę,kadangi:1. 2005 m. atnaujintoje Lisabonos strategijoje pabrėžiama ekonomikos augimo ir darbo vietų kūrimo svarba. Europos užimtumo strategijos užimtumo gairės ir bendrosios ekonominės politikos gairės priimtos kaip bendras paketas, pagal kurį įgyvendinant Lisabonos strategijos užimtumo ir darbo rinkos tikslus vadovaujamasi Europos užimtumo strategija.2. Iš Bendros užimtumo ataskaitos projekte pateiktos valstybių narių nacionalinių reformų programų analizės matyti, kad valstybės narės turėtų toliau dėti visas pastangas šiose prioritetinėse srityse siekdamos: pritraukti ir išlaikyti daugiau žmonių darbo vietose; didinti darbo jėgos pasiūlą ir modernizuoti socialinės apsaugos sistemas; gerinti darbuotojų ir įmonių gebėjimą prisitaikyti; didinti investicijas į žmogiškąjį kapitalą tobulinant švietimą ir įgūdžius.3. Atsižvelgiant į dabartinę ekonominę krizę, gairės taip pat galėtų būti naudojamos kaip priemonės skubioms didėjančio nedarbo ir socialinės atskirties problemoms spręsti. Vidutinės trukmės laikotarpio politika – tai integruota darbo rinkos lankstumo ir užimtumo garantijų pusiausvyros politika, kuria siekiama lengvinti perėjimą prie darbo, atitinkamus įgūdžius turinčių bedarbių įdarbinimą turimose darbo vietose ir įgūdžių lavinimą.4. Atsižvelgiant į Komisijos išnagrinėtas nacionalinių reformų programas, dėmesys turėtų būti skiriamas veiksmingam jų įgyvendinimui laiku, ypatingą dėmesį skiriant sutartiems tikslams ir standartams bei socialinių partnerių dalyvavimui.5. 2008 m. priimtos užimtumo gairės galioja trejus metus, šiuo laikotarpiu iki 2010 m. pabaigos jų keitimas turėtų būti griežtai ribojamas.6. Valstybės narės turėtų išnagrinėti galimybes naudotis Europos socialiniu fondu užimtumo gairėms įgyvendinti.7. Atsižvelgiant į tai, kad paketo gairės yra susijusios, valstybės narės turėtų visiškai įgyvendinti ir bendrąsias ekonominės politikos gaires,PRIĖMĖ ŠĮ SPRENDIMĄ:1 straipsnis2008 m. liepos 15 d. Tarybos sprendimo dėl valstybių narių užimtumo politikos gairių priede išdėstytos valstybių narių užimtumo politikos gairės[8] toliau taikomos 2009 m., o valstybės narės į jas atsižvelgia įgyvendindamos užimtumo politiką .2 straipsnisŠis sprendimas skirtas valstybėms narėms.Priimta BriuselyjeTarybos varduPirmininkas [pic][pic][pic] [1] 2008 m. liepos 15 d. Tarybos sprendimas 2008/618/EB dėl valstybių narių užimtumo politikos gairių, OL L 198, 2008 7 26, p. 47–54 .[2] COM(2008) 800.[3] COM(2008) XXX.[4] OL C ..., ..., p.[5] OL C ..., ..., p.[6] OL C ..., ..., p.[7] OL C ..., ..., p.[8] 2008 m. liepos 15 d. Tarybos sprendimas 2008/618/EB dėl valstybių narių užimtumo politikos gairių, OL L 198, 2008 7 26, p. 47–54 .